text:
281Jaanong Dafita a kgobokanya dikgosana tsotlhe tsa Iseraele, e bong dikgosana tsa ditso le balaodi ba ditlhopha tsa ba ba direlang kgosi le balaodi ba dikete le balaodi ba makgolo le baokamedi ba dithoto tsotlhe le dithuo tsotlhe tsa kgosi le tsa bomorwaa-yona, ba na le badiredi ba lapa la kgosi le bagale le batlhabani botlhe ba ba pelokgale, a ba phuthela kwa Jerusalema.
2Kgosi Dafita e ema ka dinao a bua a re: “Ntheetseng, bomorwa-rra le morafe wa me! Nna ke ne ke ikaeletse go agela Letlole la Kgolagano ya Morena le sebeo sa dinao tsa Modimo wa rona Ntlo ya boikhutso, ke bile ke kgobokantse tsa go e aga.
3Mme Modimo wa nthaya wa re: ‘Se agele leina la me Ntlo; gonne o monna wa dintwa, o tsholotse madi.’
4Mme Morena, Modimo wa Iseraele, o ntlhophile mo go botlhe ba lelapa la ga rre go nna kgosi ya Iseraele ka metlha le metlha; gonne o ne o tlhophile Juta go nna moeteledipele, le lelapa la ga rre mo lotsong lwa ga Juta; wa ba wa kgatlhwa ke nna mo go bomorwa-rre go ntira kgosi ya Baiseraele botlhe.
1 Sam. 16:1,12
5Mme mo go bomorwaake botlhe – gonne Morena o mphile bomorwa ba bantsi – o tlhophile Salomo morwaake gore a nne mo sedulong sa bogosi jwa Morena, a buse Iseraele.
6“A nthaya a re: ‘Salomo morwao ke ene yo o tla agang Ntlo ya me le malapa a me; gonne ke mo itlhophetse go nna morwaake, nna ke nne rraagwe.
7Mme ke tla tlhomamisa bogosi jwa gagwe ka go sa feleng, fa a dirisa ditaelo tsa me le ditshiamo tsa me ka tlhomamo jaaka wena kajeno.’
8“Jaanong he, ke a lo rapela mo matlhong a Baiseraele botlhe a phuthego ya Morena le mo ditsebeng tsa Modimo wa rona ka re: Tshegetsang lo tlhokomele melao yotlhe ya Morena, Modimo wa lona, gore lo nne lo rue lefatshe le lentle le, lo be lo le tlogelele bana ba lona boswa sehularong sa lona go ya go ileng.
9“Wena morwaaka Salomo, itse Modimo wa ga rraago, ò o direle ka pelo yotlhe le ka mowa o o etleetsegileng; gonne Morena o ntse a tlhotlhomisa dipelo tsotlhe, a tlhaloganya maano otlhe a dikakanyo. Fa o o batla, o tla o bona, mme fa o o tlogela, foo o tla go latlha ka bosakhutleng.
10Lemoga he fa Morena a go tlhaotse gore o age Ntlo ya Tempele e e Boitshepo. Tia o dire jalo.”
11Dafita a ba a neela Salomo morwawe setshwantsho sa Tempele le sa dikago tsa yona le sa matlwana a dikhumo a yona le sa matlwana a a kwa godimo a yona le sa matlwana a yona a a ka fa teng le sa Ntlo ya sekhurumelo sa thuanyo
12le setshwantsho sa tsotlhe tse o neng a di akantse, sa malapa a Ntlo ya Morena le sa matlwana otlhe tikologong le sa matlwana a dikhumo tsa Ntlo ya Modimo le sa matlwana a dikhumo tsa dineo tse di boitshepo 13le thulaganyo ya ditlhopha tsa baperesiti le tsa Balefi le ya tiro yotlhe ya tirelo ya Ntlo ya Morena le ditshwantsho tsa didiri tsotlhe tsa tirelo Ntlong ya Morena. 14A ba a mo neela gouta e e lekanyeng go ka dira dilo tsotlhe tsa gouta tsa tirelo nngwe le nngwe le selefera e e lekanyeng go ka dira dilo tsotlhe tsa selefera tsa tirelo nngwe le nngwe 15le gouta e e lekanyeng ditlhomo tsa gouta le dipone tsa tsona tsa gouta ka fa e lekanyeng setlhomo sengwe le sengwe le dipone tsa sona ka teng, le selefera ya ditlhomo tsa selefera e e lekanyeng setlhomo le dipone tsa sona ka fa tirelong ya setlhomo sengwe le sengwe; 16le gouta e e lekanyeng ditafole tsa dinkgwe tsa tshupo ya ditafole tsotlhe le selefera ya ditafole tsa selefera 17le gouta e e sa pekwang ya diroophata le ya megopo e e kgatshang le ya dikgamelo le ya dinwelo tsa gouta ka fa e lekanyeng dinwelo tsotlhe ka teng le selefera ya dinwelo tsa selefera ka fa e lekanyeng dinwelo tsotlhe ka teng 18le gouta e e itshekisitsweng ya aletare ya maswalo ka fa e batlegang ka teng le setshwantsho sa koloi, e bong sa boKerubime ba gouta ba ba tla tsharololang diphuka tsa bone, ba khurumetsa Letlole la Kgolagano ya Morena. 19Mme Dafita a re: “Tsotlhe tse, e bong ditiro tsotlhe tsa setshwantsho, Morena o di nthutile ka lokwalo lo lo tswang mo seatleng sa Morena se le mo go nna.”
20Dafita a ba a raya Salomo a re: “Tia o nametsege o fetse tiro; se boife, se tshoge; gonne Morena, Modimo, Modimo wa me, o na nao; ga o ne o go hularela le e seng go go tlogela go ya go fitlhelela o fetsa tiro yotlhe ya kago le ya dilo tsa tirelo ya Ntlo ya Morena.
Doit. 31:6
21Bona, ditlhopha tsa baperesiti le tsa Balefi ke tse, go ka tshwara tirelo nngwe le nngwe ya Ntlo ya Modimo; gape o na le ba ba etleetsegileng ditirong tsa mefutafuta go ka dira tiro nngwe le nngwe ka botswerere. E bile dikgosana mmogo le morafe otlhe di tla emela ditiro tsotlhe tsa gago.”


c: text/html

text:
BASHA BA BOTSA JAANA
A go Siame go Dira Maikano a Gore ga o Kitla o Tlhakanela Dikobo Pele ga Lenyalo?
Maikano a go sa tlhakanele dikobo pele ga lenyalo ke eng?
Maikano a go sa tlhakanele dikobo ke fa motho a ikana ka go kwala kgotsa go bua gore ga a kitla a tlhakanela dikobo go fitlha a tsena mo lenyalong.
Maikano ano a ne a tuma thata ka bo1990 fa Kereke ya Baptist ya kwa United States e ne e tlhama moano o o reng “Lorato lwa Mmatota lo a Leta” (“True Love Waits”)—thulaganyo e mo go yone ba dirisang melao ya Baebele le kgatelelo e e siameng ya dithaka go kgothaletsa basha gore ba gane go tlhakanela dikobo pele ga lenyalo.
Thulaganyo e e tshwanang le eo e ne ya simologa moragonyana, mme e ne e na le tiragalo e mo go yone batho ba ba dirang maikano ao ba neng ba newa dipalamonwana tsa selefera go bontsha (le go ba gopotsa) maikano a bone a gore ga ba kitla ba tlhakanela dikobo pele ga lenyalo.
A maikano ano a a thusa?
Karabo e ikaegile ka gore o botsa mang.
Go ya ka babatlisisi bangwe e bong Christine C. Kim le Robert Rector ba re “dipatlisiso tse di ileng tsa dirwa di fitlhetse gore fa basha ba dira maikano a go sa tlhakanele dikobo pele ga lenyalo, seo se dira gore palo ya basha ba ba tlhakanelang dikobo e ye kwa tlase kgotsa se dira gore ba lete go fitlha nako e e siameng.”
Go ya ka patlisiso e e phasaladitsweng ke Setheo sa Guttmacher, dipatlisiso di bontsha gore “basha ba ba dirang maikano a go sa tlhakanele dikobo pele ga lenyalo ba ka nna ba feleletsa ba tlhakanetse dikobo fela jaaka ba ba sa dirang maikano ao.”
Goreng dipatlisiso tseno di sa tshwane?
Babatlisisi bangwe ba tsaya batho ba ba dirang maikano ano ba bo ba ba bapisa le ba ba sa a direng mme gone ba dumela dilo tse di sa tshwaneng fa go tla mo kgannyeng ya thobalano.
Babatlisisi ba bangwe ba bapisa batho ba ba dirang maikano ano le ba ba sa a direng mme gone ba dumela dilo tse di tshwanang fa go tla mo kgannyeng ya thobalano.
Patlisiso eno ya bobedi e senotse eng? Dr. Janet Rosenbaum yo e leng mankge mo dilong tse di amanang le botsogo jwa basha a re morago ga dingwaga di le tlhano, “batho ba ba dirang maikano a go se tlhakanele dikobo pele ga lenyalo le ba ba sa a direng ba feleletsa ba itshwara ka tsela e tshwanang fa go tla mo kgannyeng ya thobalano.”
Tsela e e botoka ya go dira dilo
Batho ba ba dirang maikano ano ba dira sentle. Mme bothata jwa bone ke gore ga ba ipeele mekgele e e ba thusang gore ba tswelele ba diragatsa maikano a bone. Dr. Rosenbaum a re bontsi jwa batho ba ba ikanang gore ga ba na go tlhakanela dikobo pele ga lenyalo “ga ba dire jalo go tswa pelong. Go sa tlhakanele dikobo pele ga lenyalo e tshwanetse go nna selo se se tswang mo mothong ka boene e seng a go dira ka gonne a latela thulaganyo nngwe.”
Baebele ga e kgothaletse batho gore ba kwale maikano ano kgotsa go a bua ka molomo, go na le moo ya re ba dirise ‘bokgoni jwa bone jwa go lemoga gore bo farologanye se se siameng le se se sa siamang.’ (Bahebera 5:14) Sa botlhokwa le go feta, go sa tlhakanele dikobo pele ga lenyalo ga se selo se motho a se dirang ka gonne a tila go tsenwa ke malwetse kgotsa go ima; ke tsela e motho a bontshang ka yone gore o tlotla Mosimolodi wa lenyalo.—Mathaio 5:19; 19:4-6.
Melao e e mo Baebeleng e diretswe go re thusa. (Isaia 48:17) Tota e bile, batho botlhe, go sa kgathalesege dingwaga tsa bone, ba ka kgona go ikobela taelo ya Modimo ya gore ba ‘tshabe kgokafalo.’ (1 Bakorintha 6:18) Fa ba setse ba le mo lenyalong, ba tla kgona go itumelela tlhakanelodikobo ka botlalo, ntle le go ikwatlhaya kgotsa go tshwenyega mo maikutlong go gantsi go diregang fa batho ba tlhakanela dikobo pele ga lenyalo.

robotstxt: allowed

filter: keep


text:
Bontle, Namane e Mebalabala ke Sindiwe Magona (Setswana)
Dinaane tsa Seaforika.
Khuduga e ne e le mosimane yo matlhagatlhaga. Moso mongwe le mongwe, o ne a isa dikgomo tsa ga rragwe ko masimong. O ne a rata rragwe ebile a rata le go disa dikgomo tseo. Ka letsatsi lengwe a ntse a disitse dikgomo, o ne a lemoga fa go ne go na le namane eo a neng a sa e itsi mo dikgomong tsa bona. E ne e le ntle namane eo! E ne e sa Tshwane le namane e Khuduga a kileng a e bona mo botshelong jwa gagwe.
Paperback
27Pages
ISBN 9781485600923
Book 5
We Also Recommend


text:
Bogologolotala, Kalatshomi o ne a na le molomo o o serolwana. O ne a nna mo ntlwaneng e e fa gare ga bojang jo boleele.
Letsatsi lengwe le lengwe o ne a phepafatsa ntlwana ya gagwe pele a ya kwa bojannyeng go iponela dijo tse a di ratang.
Maitsiboa o ne a palama mo bolaong mo sentlhageng, mpa ya gagwe e tletse ditsie tse di tala, dintsi le diboko.
Fa go le mongwe yo o ka tlang mo sebateng sa bojang jo boleele, Kalatshomi o ne a fofela kwa godimo a ba omana.
O ne a ba lomaloma a ba tena go fitlhela ba tsamaya. O ne a rata go nna a le esi, e bile o ne a sa rate go abelana le ope.
Ka letsatsi lengwe, fa Kalatshomi a tswile a ile go sela ditsie, a utlwa sengwe se dumela kwa tlase, jaaka modumo wa legadima le itaya mo dithabeng,
mme sengwe se thibile letsatsi.“Ke eng jaanong?” Kalatshomi a bokolela, a fofa go tswa mo bojannyeng jo boleele gore a bone sentle. Phologolo e kgolo, e ntsho ka
dinaka tse di boima e ne e tsamaya mo bojannyeng jo boleele.
“Dumela,” ga bua Nare. “Ga ke ise ke je sepe mo dibekeng di le mmalwa. Bojang jo boleele ke bona ke bo tlhokang. A nka fula bojang jo?”
“Nnyaya! Tsamaya!” Kalatshomi a goa. “Fa go ntse jalo, ke tlile go swa fa ke sa je sepe. Dipula di tlhokile go na ka lebaka le letelele.
Lefelo le ke lone fela le nang le bojang jo boleele mo setsheng se. A o ka ntetla go ja go le gonnye, tsweetswee?”
“A ga o a nkutlwa sentle? Tsamaya!” Kalatshomi a bua a fofa a dikologa tlhogo ya ga Nare. “Kana wena ga o je bojang,” ga bua Nare.
A bo a leka gape, “Re ka nna ra abelana bojang.” “Ga ke abelane! Ke jwa me! Jwa me! Jwa me! Jaanong tsamaya!” ga goa Kalatshomi.
Nare a sosobanya phatla a ngotla le matlho a gagwe. A šakgala thata a pena mogatla go ya kwa pele le kwa morago,
a ntse a bopa, mogatla o itaya matlhakore a mmele. “Fa e le gore o tlile go nna makgakga, ke tlile go bo tsaya.
Ke fula bojang, ke se ke se dirang, mme ke tshwerwe ke tlala, ka jalo, KE A FULA, nonyane ke wena e e makgakga,” ga bua Nare a le gaufi le go fula bojang.
“Leka fela!” ga bua Kalatshomi. “O tlile go nthibela jang? Leba gore ke mogolo jang. Le gone ka gore o makgakga, ke sweditse gore ke tlile go fula,
ke fule ke bo ke fule go fitlha ke kgora.” Ga nna modumo wa go PHUPHURA! le go MUMURA! Nare a simolola go fula.
Se sa tena Kalatshomi thata mme molomo wa gagwe wa fetoga wa nna mohibidu. Kalatshomi a fofa go dikologa tlhogo ya ga Nare a goa,
a gwetla, e bile a kgalema, fela Nare a tswelela go fula bojang. Ka bonako fela bojang botlhe jo boleele bo ne bo fedile.
Go utlwisa Kalatshomi botlhoko le go feta, Nare a gata ntlwana ya ga Kalatshomi ka tlhako ya gagwe e kgolo.
Kalatshomi a fofela mo mokwatleng wa ga Nare mme a simolola go kobola letlalo la ga Nare.
“Se ga se kitla se thusa ka sepe,” ga bua Nare. “Letlalo la me le lekima thata. Le Tau o setse a lekile go ntoma ka meno a gagwe a a bogale mme ke mo tlhotse.
Wena o monnye thata, Kalatshomi. Makgakga a gago ga a go busetsa sepe. Ke ne ke batla re abelane.” “Fela go siame jaanong,”
ga bua Kalatshomi ka lentswe le le kwa tlase. “Ke ne ke tenegile e bile ke le makgakga ka gonne e le legae la me.
Jaanong ga ke na legae le fa e le dijo – ditsie tsele tse di tala tse di monate, dintsi le diboko tse di neng di nna mo bojannyeng di ile! Tsotlhe fela di ile.”
Nare a leba Kalatshomi gape, yo o neng a lela jaanong, jaanong a lebelela mo lebaleng le le senang bojang le ntlwana e e thubegileng.
“Ke maswabi fa ke thubile ntlwana ya gago,” a bua jalo, “fela nka dira sengwe go go thusa. Ke tshwenngwa ke ditshenekegi, o a bona.
Leba fela mokwatla wa me. Go na le ditshenekegi di le dintsi tse di iketlileng di saila mo godimo ga me.
O ka nna wa di ja, e bile nka itumela fa mongwe a ka ntlosetsa ditshenekegi tse.”
Kalatshomi a leba mmele wa ga Nare kwa godimo le kwa tlase mme a bona ditshenekegi tsotlhe tse dinnye di kgomaretse mo letlalong la ga Nare.
Kalatshomi a tshwarwa ke tlala, fela a tenwa ke gore a direle Nare molemo morago ga botlhoko jo Nare a mo utlwisitseng bona.
Molomo wa gagwe o o serolwana wa fetoga bohibidu le go feta.
“Sa ntlha o jele bojang jo bo monate jwa me!” Kalatshomi a goa. “Fa o fetsa wa thuba ntlwana ya me.
O gatile le go robakanya dithulelo tsa ntlo ya me ka tlhako ya gago e kgolo! Jaanong o batla ke go direle molemo ka go ja ditshenekegi mo mokwatleng wa gago!”
O ne a ya kwa godimo le kwa tlase mo mokwatleng wa ga Nare, a ntse a kobola ditshenekegi a ntse a bua. “Ruri o Nare e e bosula e nkileng ka e bona!
Jaaka e kete ke tla go thusa,” a bua jalo molongwana wa gagwe o tletse ditshenekegi.
Nare o ne a tsholetsa magetla a gagwe ka bonya mme a tsamaya le Kalatshomi a palame mo mokwatleng wa gagwe, a omana a ntse a ja ditshenekegi.
Le gompieno ba tswelela fela jalo, fela Kalatshomi ga a ise a itshwarele Nare, mme molomo wa gagwe o o serolwane o ne wa fetogela leruri go nna mohibidu.


text:
- In 2016 Pontsho Pilane and Lorato Palesa Modongo partnered to write a Setswana dictionary.
- Modongo is a social psychologist and Pilane a journalist, they are both lecturers in their respective fields.
- Taking on the form of transformative ABCs, the dictionary’s terms span from ableism to nonbinary pronoun ze.
Ableism (ist): Kgatelelo le tshotlako ya batho ba ba golafetseng mo mmeleng kgotsa mo tlhaloganyong
Abortion: Tshenyo boimana
Activism: Tiro ya go tlhatlosa le go fetola ditshwanelo tsa batho ka maikaelelo a go tlisa phetogo mo setšhabeng
(Gender) activist: Mofetoladilo mo dikgang le ditiro tse di amanang le bong
(Human rights) activist: Molwela ditshwanelo tsa batho
Body shaming: Nyenyafatso le tshotlo ya mebele ya batho
Body positivity: Netefatso le kgothatso ya mebele e e farologaneng
Cisgender: Motho o bong ba gagwe bo tsamaisanyang le botonanyana kgotsa bonamagadi ba gagwe
Cishet (cisgender heterosexual): Motho o bong ba gagwe bo tsamaisanyang le botonanyana kgotsa bonamagadi ba gagwe gape a nang le kgatlhego mo bathong ba bong bo bo fapaneng le ja gagwe
Domestic violence: Kgokgontso ya mo malapeng
(Gender) equality: Ga ditshwanelo le ditshono tsa batho di sa angwe ke bong ba bona
Femicide: Dipolao tsa bomme/basadi
Feminism: Tumelo mo ditshwanelong le kgololesego ya bomme/basadi
Feminist: Modumedi mo ditshwanelong le kgololesego ya bomme/basadi
Gay: Monna o o ratanang, le go tlhakanela dikobo le banna ba bangwe
Gender: Bong
Heterosexual: Motho o a nang le kgatlhego mo bathong ba bo bong bo bo farologaneng le ja gagwe
Homosexual: Motho o a nang le kgatlhego mo bathong ba bo bong bo tshwanang le ja gagwe
Intersectionality: Thuto ka mokgwa o dikgatelelo tsa letso, bong le maemo di kopanang
Intersex: Motho o tlhakantseng di karolo tsa botonanyana le bonamagadi Intimate partner violence: Kgokgontso ya baratani kgotsa banyalani
(Social) justice: Tlhokokgobelelo e amanang le tlhatloso ya ditshwanelo tsa batho
Kyriarchy: Tsamaiso ya kgobelelo le kgatelelo mo setšhabeng
Lesbian: Mosadi o o ratanang, le go tlhakanela dikobo le basadi ba bangwe
Male privilege: Tlotla e e faphegileng e fiwang banna, fela ka gore ke ba bong joo
Masculinity: Mekgwa le boitshwaro jo bo rileng, e e tsamaisanang le go nna monna mo setšhabeng
Misogynoir: Kgobelelo ya basadi ba bantsho
Misogyny: Kgobelelo ya basadi
Nonbinary (gender nonconforming): Motho o tebego ya gagwe e sa netefatseng bong ba gagwe
Objectification: Go leba, kgotsa go tshwara motho, segolo jang mosadi, jaaka sedirisiwa
Oppression: Kgatelelo
Patriarchy: Tsamaiso kakaretso ya setšhaba, e e fang banna marapo le maatla a go busa le go gatlaka basadi
Privilege: Tlotla e faphegileng e e fiwang setlhopa sengwe sa batho, fela ka gore ba wela mo setlhopheng seo
Queer: Lefoko kakaretso la batho ba ba se nang kgatlhego mo bathong ba bong bo bo fapaneng
Rape culture: Mekgwa e setšhaba se nolofatsang kgonagalo le tiragalo ya petelelo le kgokgontsho e amanang le tsa thobalano
Rape: Petelelo/Thubetso
Sex: Bong go ya ka botonanyana kgotsa bonamagadi
Sexual intercourse: Thobalano, Morobalo
Sex workers: Bagwebi/badiri ka mmele
Street harassment: Äœo leba, kgotsa go tshwara motho, segolo jang mosadi, jaaka sedirisiwa mo pepeneneng
Toxic masculinity: Mekgwa le boitshwaro jo bo bosula, bo bo tsamaisanang le go nna monna mo setšhabeng, mme e nolofatsa kgatelelo ya basadi le banna ba bangwe
Victim blaming: Go tshwaya phoso batswa-setlhabelo ba borukhutli jo bo amanang le petelelo kgotsa kgatatelelo ya basadi
White privilege: Tlotla e e faphegileng e fiwang batho basweu, fela ka gore ke ba letso leo
X (Referring to Mx, pronounced mix): Maemo a a fiwang motho o o tebego ya gagwe e sa netefatseng bong ba gagwe
Ze (A pronoun some nonbinary people use instead of “he†or “sheâ€, pronounced zee): Maemedi a puo ya Setswana, jaaka dipuo tse dingwe tsa batho bantsho, ga a tlhaole batho ka bong*
* Many African languages, including Setswana, don’t have gender-specific pronouns


text:
Tsuki Ga Michibiku Isekai Douchuu - Chapter 68: Nice To… Meet You?
Comments for chapter "Chapter 68: Nice To… Meet You?"
MANGA DISCUSSION
YOU MAY ALSO LIKE
05/12/2021
02/25/2021
11/13/2020
05/11/2021
Tags:
Manga, read Tsuki Ga Michibiku Isekai Douchuu, read Tsuki Ga Michibiku Isekai Douchuu all chapters, read Tsuki Ga Michibiku Isekai Douchuu online, Tsuki Ga Michibiku Isekai Douchuu all chapters, Tsuki Ga Michibiku Isekai Douchuu all free chapters, Tsuki Ga Michibiku Isekai Douchuu baka, Tsuki Ga Michibiku Isekai Douchuu comic, Tsuki Ga Michibiku Isekai Douchuu komik, Tsuki Ga Michibiku Isekai Douchuu manga, Tsuki Ga Michibiku Isekai Douchuu manhua, Tsuki Ga Michibiku Isekai Douchuu scan, Tsuki Ga Michibiku Isekai Douchuu webtoons, Tsuki Ga Michibiku Isekai Douchuu wiki, Tsuki Ga Michibiku Isekai Douchuu wuxia, Webtoons


text:
Esekiele o boela kwa Kaladia mo ponatshegelong (24, 25)
11 Mme moya o ne wa ntsholetsa o bo o nkisa kwa kgorong ya ntlo ya ga Jehofa e e lebileng kwa botlhaba.+ Gone koo fa kgorong ke ne ka bona banna ba le 25, mme mo gare ga bone go ne go na le Jaasania morwa Asure le Pelatia morwa Benaia, dikgosana tsa batho.+2 Foo Modimo o ne a nthaya a re: “Morwa motho, bano ke banna ba ba logang maano a a bosula le ba ba nayang kgakololo e e bosula mo* motseng ono.3 Ba re, ‘A eno ga se nako ya go aga matlo?+ Motse* ke pitsa e e apeelang,*+ mme rona re nama.’4 “Ka jalo, ba bolelele molaetsa wa katlholo. Morwa motho, porofeta.”+5 Go tswa foo, moya wa ga Jehofa o ne wa tla mo go nna,+ mme o ne a nthaya a re: “Bua o re, ‘Seno ke se Jehofa a se buang: “Se lo se buileng ke boammaaruri lona batho ba Iseraele, e bile ke itse se lo se akanyang.*6 Lo dirile gore batho ba le bantsi ba swe mo motseng ono, e bile lo tladitse mebila ya one ka ditopo.”’”+7 “Ka jalo, seno ke se Morena Molaodimogolo Jehofa a se buang: ‘Ditopo tse lo di gasamisitseng mo motseng ke nama, mme motse ke pitsa e e apeelang.+ Mme lona lo tla ntshiwa mo go one.’”8 “‘Lo tshabile tšhaka,+ mme ke tla lo tlisetsa tšhaka,’ go bua Morena Molaodimogolo Jehofa.9 ‘Ke tla lo ntsha mo motseng ono ke bo ke lo tsenya mo seatleng sa batswakwa e bile ke tla lo otlhaya.+10 Lo tla bolawa ka tšhaka.+ Ke tla lo atlhola kwa molelwaneng wa Iseraele,+ mme lo tla tshwanelwa ke go itse gore ke nna Jehofa.+11 Motse ono ga o kitla o nna pitsa ya lona e e apeelang, e bile ga lo kitla lo nna nama mo go one; ke tla lo atlhola kwa molelwaneng wa Iseraele,12 mme lo tla tshwanelwa ke go itse gore ke nna Jehofa. Ka gonne ga lo a ka lwa tsamaya mo melaong ya me e bile ga lo a ka lwa diragatsa dikatlholo tsa me,+ mme lo dirile go dumalana le dikatlholo tsa ditšhaba tse di lo dikologileng.’”+13 Fela fa ke porofeta, Pelatia morwa Benaia o ne a swa, mme ke ne ka khubama ke bo ke goa ka lentswe le le kwa godimo ke re: “Ijoo, Morena Molaodimogolo Jehofa! A o tlile go fedisa ba ba setseng ba Iseraele?”+14 Jehofa o ne a bua le nna gape a re:15 “Morwa motho, bomorwarrago, ba masika a gago ba ba nang le tshwanelo ya go rekolola, mmogo le batho botlhe ba Iseraele, banni ba Jerusalema ba ne ba ba raya ba re, ‘Tsamaelang kgakala le Jehofa. Lefatshe ke la rona; le neilwe rona e le boswa.’16 Ka jalo, bua o re, ‘Seno ke se Morena Molaodimogolo Jehofa a se buang: “Le fa gone ke ba isitse kgakala kwa ditšhabeng tse dingwe e bile ke ba gasamiseditse kwa dinageng tse dingwe,+ ke tla nna lefelo le le boitshepo mo go bone ka nakwana kwa dinageng tse ba ileng kwa go tsone.”’+17 “Ka jalo, bua o re, ‘Seno ke se Morena Molaodimogolo Jehofa a se buang: “Gape ke tla lo ntsha mo ditšhabeng ke bo ke lo phutha mo dinageng tse lo neng lo gasamiseditswe kwa go tsone, mme ke tla lo naya lefatshe la Iseraele.+18 Mme ba tla boela teng ba bo ba tlosa dilo tsotlhe tsa one tse di ferosang sebete le ditiro tsotlhe tse di makgapha mo go lone.+19 Ke tla dira gore botlhe ba nne seoposengwe,*+ e bile ke tla fetola tsela e ba akanyang ka yone;*+ mme ke tla ntsha pelo ya leje mo mebeleng ya bone+ ke bo ke ba naya pelo ya nama,*+20 gore ba tle ba tsamaye mo melaong ya me, ba boloke dikatlholo tsa me ba bo ba di ikobele. Foo ba tla nna batho ba me, mme nna ke tla nna Modimo wa bone.”’21 “‘“Mme fa e le ba ba ngaparelang dilo tsa bone tse di ferosang sebete le ditiro tsa bone tse di makgapha ka dipelo tsotlhe tsa bone, ke tla ba tlisetsa ditlamorago tsa tsela ya bone,” go bua Morena Molaodimogolo Jehofa.’”22 Jaanong ditšheruba di ne tsa tsholetsa diphuka tsa tsone, mme maotwana a ne a le gaufi le tsone,+ mme kgalalelo ya Modimo wa Iseraele e ne e le kwa godimo ga tsone.+23 Foo kgalalelo ya ga Jehofa+ e ne ya tlhatloga ya tswa mo motseng mme e ne ya ema fa godimo ga thaba e e kwa botlhaba jwa motse.+24 Go tswa foo, moya o ne wa ntsholetsa, tota ke ne ke le mo ponatshegelong ka moya wa Modimo, mme wa nkisa kwa bathong ba ba isitsweng botshwarwa kwa Kaladia. Morago ga moo, ponatshegelo e ke neng ka e bona e ne ya nyelela.25 Mme ke ne ka simolola go bolelela batho ba ba isitsweng botshwarwa dilo tsotlhe tse Jehofa a neng a di mpontshitse.


text:
BotswanaPost
BotswanaPost ke komponi e maikaelelo a yone eleng go romela le go amogela dithoto mo lefatsheng la Botswana. BotswanaPost ke komponi ya goromente wa lefatshe la Botswana, ka sekgoa ''Parastatal'' kotlase ga leloko la Ministry wa tsa maranyane,ditlhaeletsanyo le botegeniki. [1]
History[paakanyo | edit source]
Thuso ya poso mo Botswana e simologile ka ngwaga wa 1875, ka lekalana la ba London Missionary Society.Ka dingwaga tseo poso e ne e tsamaya makgatlho a mabedi go tswa kwa lefatsheng la Zimbabwe, toropong ya Bulawayo go ya kwa Mafikeng kwa eleng Aforika Borwa, go lemogiwa gore go ne go tsamaiwa ka maoto go isa poso mme ere nako e ntse e tsamaya, ga nna le kago ya seporo sa terena se se neng sa dirisiwa ntleng le go tsamaya ka maoto.Ka ngwaga wa 1990 BotswanaPost ene ya nna le dikoloi tse e ka di dirisang go romela makwalo le dithoto tsa batho. Lekalana le le neng le dirilwe ke ba London missionaries le simologile ka nako tsa Bechuanaland protectorate postral services.Erile ka nako ya Boipuso jwa lefatshe la Botswana ka ngwaga wa 1966 ka kgwedi ya lwetsi ale masome a mararo, lekalana le le ne la fiwa leina la Department of Posts and Telegraphs, ka nako eo go ne ga nna le ditshon tse di ntsi tse di akaretsang banka ya poso e e bidiwang Post Office Savings Bank.
Ka ngwaga wa 1980 komponi ya Botswana Telecommunications Corporation e ne ya fetolwa go nna ya ga goromente (parastatal), ngwaga tse pedi fa di sena go feta ga latela Botswana Savings Bank go nna parastatal, ya re ka ngwaga wa 1989 BotswanaPost ya ikemela ka nosi le yone. Lephata la Botswana Savings Bank le na le ditumalano le lephata la BotswanaPost go neele batho dithuso tsa banka mo maphateng otlhe a a leng 120 Botswana ka bophara..[2]
Moemedi mogolo wa BotswanaPost [paakanyo | edit source]
Rre Cornelius Ramatlhakwana ke Moemedi mogolo wa BotswanaPost yo a tsereng maemo mo go rre Pele Moleta yo a tlogetseng tiro ka kgwedi ya Mopitlo a ya go dirila kwa bankeng ya Barclays. [3] Go thapiwa ga ga rre Ramatlhakwane, yo eleng tona ya Business development ko BotswanaPost go dirilwe phatlalatsa lefatshe ka bophara, mo go neng ga netefadiwa ke moemedi wa ditlhaeletsanyo mo komponing Lebogang Bok ka mafoko a a makhutshwane a areng ''It is not clear what will happen to the current acting Chief Executive", Setshedi Botlhole-Mmopi o ne a tapiwa moragonya ga kemelelo ka bofefo ya ga Moleta, yo jaanong a berekang e le Mookamedi Mogolo wa Ditirelo mo bankeng ya Barclays Bank Botswana. Morago ga kemelelo ya ga Moleta, bogogi jwa tapa Setshedi Botlhole-Mmopi go nna motswarelela Mookamedi Mogolo wa Ditirelo. Moleta ga mmogo le Mookamedi Mogolo wa Ditirelo wa pele, Kutlwano Mswela ba ne ba ithola marapo ko Poso House ka fa tlase ga diemo tse di tlhaloganyesegeng (under unclear circumstances).
Erile ka nako e rre Moleta a santseng a le ko BotswanaPost, o ne a tlwaelesegile ka leina la ''The Post Man'', le a neng a le amogela ka boitumelo jo bogolo, a tla ka matlhagatlhaga a go tlhatlosa dipoelo tsa BotswanaPost ka go ne go na le menahune e e neng e bolelwa gore BotswanaPost e ntse e sa dire sentle, seo se neng sa mo tsenya matlhagatlhaga go dira ka natla mo tirong ya gagwe.
Erile go tsamaeng ga ga rre Moleta ka go tlogela tiro ko BotswanaPost, o tlogela a dirile tse dintsi di akaretsa tsa maranyane a go dira dilo tse disha go leka go tlhabolola, mo aneng a simolola tiro e bidiwa Poso Cloud, e e tsisitseng maranyane a public WI-Fi hotspots. O bile a dira gore go nne le maranyane a go berekisa madi ka mogala wa letheka kgotsa go duela dituelo tsa poso ka mogala wa letheka. Dituelo di akeretsa motlakase, metsi le ditsela. Tsotlhe tse ditlogetsweng ke rre Moleta diwetse mo diatleng tsa ga rre Ramatlhakwane.[4]
Philatelic Museum[paakanyo | edit source]
BotswanaPost e simolotse philatelic museum ko ofising ya bone e tona ko Gaborone.[5]
Bona Gape[paakanyo | edit source]
- Postage stamps and postal history of Botswana
- Botswana Savings Bank
References[paakanyo | edit source]
- ↑ Corporate Profile At Ostamyy.com
- ↑ History of BotswanaPost
- ↑ Botswana post newly appointed ceo
- ↑ appointed as new Botswana post Ceo
- ↑ Botswana’s “second” museum to stamp its authority Template:Webarchive by Bashi Letsididi, Sunday Standard, online edition, 9 September 2007.


text:
Mekgwa ya go Lekanyetsa Bometsi jwa Mmu
Mo Lobakeng lwa Lenaneo la Nosetsô
Go botlhokwa go itse maêmô a bometsi jwa mmu gore mojadi a kgone go nosetsa sejalo ka nako e e tshwanetseng, ele go netefatsa fa go na le bometsi jo bo tlhokegang mo mmung jo medi ya sejalo e ka bo gogang.
Go lekanyetsa mmu le go netefatsa gore sejalo ga se tshwarwe ke kgatelelô e e sa tlhokegeng, ga mmogo le tatlhegelô ya tlhagiso ka ntlha ya tlhokego ya metsi mo mmung a a tsweletsang pele kgolo ya sejalo, mekgwa le didiriswa tse di farologaneng di tsenngwa tirisong go elatlhoko mmu, mme e e diriswang gantsi mo lobakeng lwa lenaneo la nosetsô ke:
Neutron Probe Meter
Gypsum block
Tensiometer kgotsa irrometer
Mokgwa wa kutlwalô le tebego
Time Domain Reflectometry (TDR) Probe
eNeutron Probe Meter
Neutron Probe Meter e lekanyetsa bometsi kwa mmu ka go gasaganya neutrons mo mmung o o e dikaganyeditseng. Sediriswa se na le probe kwa bofelong jwa mogala o o isang kwa lebokising la selekanya-lobelo. Probe e na le motswedi wa neutron e e lobelo, e e ka nnang motswako wa radium le beryllium kgotsa Americium le beryllium.
Ditšhupu tsa aluminium tsa matseno tse di boleele jwa 500 mm goya go 1 000 mm, bomolagare jwa 32 mm tse di nang le matlase a a tshwalegileng di bewa mo tshimong fa dilekanyetso tsa bometsi di tlileng go tsewa teng. Mo lobakeng lwa dijalo tsa medi e e seng boteng le dijalo tsa ngwaga le ngwaga, go tla diriswa ditšhupu tse khutshwanyane mo go tsa dijalo tsa medi e e boteng kgotsa tse di tsayang sebaka go gola.
Neutron probe e lokelwa goya tlase ka mo tšhupung ya matseno kwa boteng jo bo tlhokwang, mme neutrons tse di lobelo di gololwa gotswa mo probe. Neutron jaanong di tla gasagana mo mmung. Fa neutrons tseno di kgatlhana le hydrogen atom ya metsi, lobelo lwa neutrons lo a fokotsega mme selekanyetsa-lobelo se bala palo ya neutrons tse di bonya. Palo ya neutrons tse di dirilweng bonya e amana-magareng le molecules tsa metsi mo mmung o o dikaganyeditseng. Ka go tsenya tshedimosetso mo software, bometsi jwa mmu bo a itsiwe gotswa mo kgogoropong ya calibration e e bontshang palo ya neutrons tse di dirilweng bonya.Bomolemô
Dilekanyetso di bonako ebile di tsweletse. Go dirisa Neutron Probe ga go tlhoke gore mmu o kgoreletswe mme go ka lekanyetsa karolo e kgolo (200 mm goya go 400 mm go dikaganyetsa ditšhupu tsa probe)Bosula
Go dirisa Neutron Probe go tlhwatlhwa-godimo, go diriswa motswedi wa phasalatsongmarang mme go tlhoka tlhokomelo ya ka metlha ya moitseanape. Tekanyetso e e tlhomameng ya bometsi gotswa mo mebung e e seng boteng ke bothata ka ntlha ya gore neutrons tse di lobelo di ka dirwa bonya ke hydrogen atoms tse dingwe mo botswa-tsheding, ga mmogo le atoms tsa dielemente tsa tatediso tse di tlwaelegileng go nna teng mo mmung o o fa bogodimong jwa 200 mm. Seno se isa kwa fopholetsong e e feteletseng ya bometsi jwa mmu.
Dikgwethe tsa Gypsum, Letsopa kgotsa Semente sa Marapo
Diyuniti kgotsa dikgwethe tseno tsa kganedi tse di rectangular di ka nna boleele jwa 550 mm, bophara jwa 375 mm le bokima jwa 20 mm. Gypsum, letsopa kgotsa semente sa marapo di diriswa go lekanyetsa bometsi jwa mmu ka go beya dikgwethe mo lefelong le le nepagetseng mo mmung o o tshwanetseng go lekanyetswa le go elwatlhoko. Para ya di-electrode e agwa ka katoganô ya 20 mm ka mo dikgwetheng.
Mokgwa ono wa tekanyetso o dira ka phetiso-motlakase. Fa molelo wa motlakase o fetiswa mo gare ga d-electrode di le pedi, kganedi ya tsamao ya motlakase e amana-magareng le bometsi jo bo mo kgwetheng. Fa kgwethe ele metsi, bophetiso-motlakase bo nna kwa godimo mme ka jalo bokganedi bo kwa tlase. Ka kakaretso, di-electrode di lekanyetsa kganedi e e ka nnang 400 goya go 600 ohms mo selekanyetsong sa tshimo, le e e ka nnang 50 000 kwa ntlheng ya tshwabô, eleng fao sejalo se sa tlholeng se kgona go goga metsi a a tlhokegang gotswa mo mmung gore se itshedise. Dilekanyetso di tsewa ka leparego la metsi la Wheatstone Bridge Bouycos la disele tse di omeletseng.
Lokela kgwethe ya gypsum mo mmung o o sa kgoreletsegang.Bosula
Dikgwethe tsa gypsum ga di ikanyege jalo mo mebung e e metsi.
Tensiometer/ Irrometer
Tensiometer ke sediriswa se se lekanyetsang kgagamalo e metsi a tsholwang ke mmu ka yona. E akaretsa, kwa ntlhaneng ya yona, komiki ya 8cm ya ceramic kgotsa letsopa e e gokeletsweng mo tšhupung e e babalêlang ya tshipi kgotsa galase, e e nang le selekanyi-lolea mo godimo. Thulaganyo e tlatswa ka metsi gotswa mo phatlheng e e fa godimo ga tšhupu, mme e tlile go tlopela ntlhana ya letsopa. Mme e thibiwa ka selekanyi-lolea fa e lokelwa mo mmung.
Lokela tensiometer ka go epa mosima o o bophara le boteng jo bo lekaneng go tsenya tšhupu mo karolong ya medi ya sejalo. Ga go a tshwanela go nna le diphatlha tsa mowa go dikaganyetsa ntlhana kgotsa tšhupu. E tshwanetse go nna tekano e e tantêtsweng. Bometsi gotswa mo komiking bo tlile go gogelwa kwa ntle ke komelelô ya mmu o o e dikaganyeditseng. Seno se baka lolea mo tshupung jo bo lekanyetswang ka selekanyi. Fa kgagamalo e e batlwang e fitlhelelwa, mmu o tshwanelwa ke go nosetswa. Selakanyi-lolea se supa dinomore tsa kgagamalo go fitlha go atmosphere ele esi, fela se lekanyetsa fela go fitlha 0.85 atmosphere.Bomolemo
Tensiometer e bonolo go lokelwa le go lekanyetsa bometsi jwa mmu mo go itshekileng. E mosola mo nosetsong e e rulagantsweng ya dijalo tse di tlhokang nosetsô tsa ka gale mo kgatelelong ya mmu e e kwa tlase. Bosula
Bosisi jwa tensiometer bo fela go fitlha 0.85 atmospheres, fa bolekanyetsi jwa bometsi jwa mmu bo fitlha fela go atmosphere ele esi. Tensiometer gape nepagetse thata mo mebung e e motlhaba go feta mo mebung e e bokete ya letsopa.
Mokgwa wa Kutlwalô le Tebego
Fa mekgwa e e umakilweng fa godimo e se teng, uphuletso enô ya seatla ya bometsi e ka diriswa jaaka selo sa bofelo sa disampole tsa mmu tse di tserweng kwa boteng jo bo batlwang. Sampole ya mmu e tobetswa mo seatleng mme kutlwalô le tebego ya yona di tsewa tsia. Ka go dirisa mokgwa ono, bometsi jwa mmu jo bo nepagetseng ba boammaruri bo ka se sweetswe.
Time Domain Reflectometry (TDR) Probes
Probe tsa TDR ke mokgwa o montshwa o o diriswang mo thulaganyetsong ya nosetsô. Mokgwa o lekanyetsa nako e kitimetso ya motlakase e e tsayang go tsamaya boleele jwa thobane ya tshipi e e loketsweng mo mmung.
Probes tsa TDR gantsi di diriswa mo dintlwaneng tsa dijalo mme di a nepa. Fela, ke thulaganyo e e tlhwatlhwa-godimo go ka e dirisa mo tshimong e kgolo.
Translated by Nchema Rapoo


text:
81Morago ga moo Salomo a kgobokanya bagolo ba Iseraele le dikgosana tsotlhe tsa ditso le ditlhogo tsa dikgoro tsa Baiseraele kwa go ene kwa Jerusalema, e le go tsaya Letlole la Kgolagano ya Morena kwa motseng wa ga Dafita o e leng Sione. 2Le banna botlhe ba Iseraele ba phuthegela kwa go kgosi Salomo moletlong ka kgwedi ya Ethanime; ke yona kgwedi ya bosupa. 3Jaanong e rile bagolo botlhe ba Iseraele ba sena go goroga, baperesiti ba tsaya Letlole, 4ba tlisa Letlole la Morena le Tente ya Boipontsho le dilo tsotlhe tse di boitshepo tse di neng di le mo go yona; baperesiti le Balefi ba di tlisa. 5Mme kgosi Salomo le phuthego yotlhe ya Baiseraele ba ba neng ba phuthegetse kwa go ene, ba na nae fa pele ga Letlole, ba tlisa ditlhabelo tsa difutshane le tsa dikgomo tse dintsi tse di se nang palo.
6Baperesiti ba isa Letlole la Kgolagano ya Morena kwa felong ga lone kwa Felong fa go kwa Tengteng ga Ntlo ya Modimo, e bong ga Boitshepo-jwa-Maitshepo kwa tlase ga diphuka tsa boKerubime, 7ka boKerubime ba ne ba tsharolotse diphuka godimo ga Letlole; ba sireletsa Letlole le disikari tsa lone ba le okame. 8Disikari di ne di le ditelele, mo dintlha tsa tsona di neng di bonala kwa Felong-ga-Boitshepo ka fa ntle ga Felo fa go kwa Tengteng, mme di sa bonale ka kwa ntle; di sa le teng go fitlha letsatsing la kajeno.
9Go ne go se sepe mo Letloleng fa e se matlapa a mabedi a maboti a Moše o neng a a tsenya mo teng kwa thabeng ya Horebe, kwa Morena o neng a dira kgolagano teng le Baiseraele, jale fa ba huduga kwa lefatsheng la Egepeto.
10Jaanong e rile baperesiti ba tswa mo Felong-ga-Boitshepo, leru la tlala ka Ntlo ya Morena, 11mo baperesiti ba bileng ba palelwa ke go ema le go dira tsa tirelo-Modimo ka ntlha ya leru; gonne kgalalelo ya Morena e ne e tletse mo Ntlong ya Morena.
12Ke fa Salomo a re:
“Morena a re,
o rata go nna mo bontshong
jwa maru.
13Jaanong ke go agetse Ntlo,
ke bonno jo bo tlhomameng,
gore o nne teng ka
bosakhutleng.”
Ekes. 20:21
14Jaanong kgosi ya retologa, ya tshegofatsa phuthego yotlhe ya Iseraele, phuthego e ntse e eme. 15Gape ya re: “A go tumisiwe Morena, Modimo wa Iseraele, o o dirafaditseng ka seatla sa ona se o se solofeditseng Dafita rre ka molomo wa ona wa re: 16‘E sa le ka letsatsi le ke ntshitseng morafe wa me wa Iseraele kwa Egepeto ka lone, ga ke ise nke ke tlhophe motse ope mo ditsong tsotlhe tsa Iseraele go aga Ntlo teng gore leina la me le nne teng; mme ke tlhaotse Dafita gore a okamele morafe wa me wa Iseraele.’
17“E rile rre Dafita a ikaeletse go agela leina la Morena, Modimo wa Iseraele, Ntlo
18Morena a raya Dafita rre a re: ‘Maikaelelo a pelo ya gago a go agela leina la me Ntlo a siame. 19Fela wena ga o ne o aga Ntlo ya me, mme morwao yo o tla mo tsalang ke ene yo o tla agelang leina la me Ntlo.’
20“Jaanong Morena o dirafaditse lefoko la gagwe le o le buileng. Kana ke tsogile mo boemong jwa ga Dafita rre, ke ntse mo sedulong sa bogosi sa Iseraele jaaka Morena a buile, ke agetse leina la Morena, Modimo wa Iseraele, Ntlo, 21ke baakanyeditse Letlole bonno teng le tshupo ya kgolagano ya Morena e leng mo go lone e o e dirileng le borraetsho, jale fa a ba ntsha kwa lefatsheng la Egepeto.”
22Ke fa Salomo a ema fa pele ga aletare ya Morena, phuthego yotlhe ya Iseraele e mo lebile, a tsholeletsa mabogo kwa legodimong 23a re: “Morena, Modimo wa Iseraele, kwa godimo mo legodimong le fa fatshe mo lefatsheng ga go na modimo ope o o tshwanang nao. Wena o bolokela batlhanka ba gago kgolagano le bopelotlhomogi fa ba sepela fa pele ga gago ka pelo yotlhe. 24Wena o diretse motlhanka wa gago Dafita rre tse o di mo solofeditseng. Ruri, o ne o di buile ka molomo wa gago, mme jaanong o di dirafaditse ka seatla sa gago jaaka go ntse kajeno.
25“Jaanong he, Morena, Modimo wa Iseraele, dirafaletsa motlhanka wa gago Dafita rre le tse o di mo solofeditseng wa re: ‘Ga o kitla o tlhoka monna fa pele ga me yo o dutseng mo sedulong sa bogosi sa Iseraele; ke raya fela fa bana ba gago ba disa tsela ya bone ka go sepela fa pele ga me jaaka wena.’ 26Jaanong he, Modimo wa Iseraele, ka thapelo, a lefoko la gago le o le solofeditseng motlhanka wa gago Dafita rre le direlwe nnete.
27“Mme a ruri Modimo o ka aga mono lefatsheng? Kana legodimo le legodimo le le godimodimo ga le go lekane. Jaanong Ntlo e ke e agileng yona e tlhaela bogolo jang!
Dit. 7:49
17:24
28Morena, Modimo wa me, ngoka thapelo ya motlhanka wa gago le mokokotlelo wa gagwe gore o utlwe go goelela le go rapela mo motlhanka wa gago a go rapelang fa pele ga gago kajeno 29le gore matlho a gago e nne a a budulogetseng Ntlo e bosigo le motshegare, e bong felo fa o buileng ka ga gona wa re: ‘Leina la gago,’ Modimo, le tla nna teng; gape le go re o utlwe thapelo e motlhanka wa gago o tla e rapelang a lebile felo fano.
Ekes. 20:24
Doit. 12:5,11
30A ko o utlwe mokokotlelo wa motlhanka wa gago le wa morafe wa gago wa Iseraele o ba tla o rapelang ba lebile felo fa; o utlwe o le kwa felong fa o nnang teng kwa legodimong, mme o re o o utlwa o ba itshwarele.
31“E re fa motho a leofetse mongwe-ka-ene, mme ba mo ikanisa gore a ikhutse, mme a tla a bua khutso fa pele ga aletare ya gago fa Ntlong e, 32foo o utlwe o le kwa legodimong, o itshupe ka tiro, o direle batlhanka ba gago tshiamo ka go atlhola moikepi, o re o molato ka go digela mosepele wa gagwe mo tlhogong ya gagwe le ka go atlholela mosiami, o re ga a na molato ka go mo naya ka fa tshiamong ya gagwe.
33“E re fa morafe wa gago wa Baiseraele o fenngwa ke mmaba, ka ba tla bo ba go leofetse, mme ba sokologela kwa go wena, ba ipolela leina la gago, ba rapela, ba go kokotlela mo Ntlong e, 34foo o utlwe o le kwa legodimong, o itshwarele boleo jwa morafe wa gago wa Baiseraele, o ba busetse kwa nageng e o e fileng borraabo.
35“E re fa legodimo le tswetswe go se na pula, ka ba tla bo ba go leofetse, mme ba rapela ba lebile felo fa, ba ipolela leina la gago, ba latlha boleo jwa bone, ka o tla bo o ba kokobetsa,
36foo o utlwe o le kwa legodimong, o itshwarele boleo jwa motlhanka wa gago le jwa morafe wa gago wa Baiseraele – kana o ba ruta tsela e e siameng e ba tshwanetseng go sepela mo go yona – o nesetse lefatshe la gago pula le o le neileng morafe wa gago go nna boswa.
37“E re fa go le tlala mo lefatsheng, fa go le leroborobo, fa go le phori gongwe mongadule gongwe boijane gongwe tsie, fa mmaba wa morafe a o dikanyetsa ka ntwa mo lefatsheng kwa go nngwe ya dikgoro tsa ona, le fa go le pogo efe gongwe bolwetse bofe, 38foo o utlwe thapelo nngwe le nngwe le selelo sengwe le sengwe, le fa e le sa motho ofe, le fa e le sa morafe otlhe wa gago wa Baiseraele, ka ba tla bo ba lemoga gore ke petso, mongwe le mongwe mo pelong ya gagwe, ba tsholeletsa mabogo kwa Ntlong e, 39foo o utlwe o le kwa legodimong kwa bonnong kwa o nnang teng, o ba itshwarele, o itshupe ka tiro, o nee mongwe le mongwe ka fa ditsamaong tsotlhe tsa gagwe. Kana o itse pelo ya gagwe! Gonne ke wena o le wesi fela o itseng pelo ya motho mongwe le mongwe
139:1,2
40gore ba go boife ka malatsi otlhe a ba phelang ka ona mo lefatsheng le o le neileng borraetsho.
41“Le ene moditšhaba yo e seng wa morafe wa gago wa Iseraele, fa a tswa kwa lefatsheng le le kgakala ka ntlha ya leina la gago, o mo utlwe;
42gonne ba tla utlwela leina le legolo la gago le seatla se se thata sa gago le letsogo le le otlologileng la gago. Fa a tla a rapela a lebile Ntlo e, 43foo o utlwe o le kwa legodimong kwa bonnong kwa o nnang teng, o dire tsotlhe tse moditšhaba o goelang kwa go wena ka ntlha ya tsona gore merafe yotlhe ya lefatshe e itse leina la gago, e go boife jaaka morafe wa gago wa Iseraele; e be e lemoge gore Ntlo e, e ke e agileng, e agetswe leina la gago.
44“E re fa morafe wa gago o bolola go ya go tlhabana le baba ba ona ka taelo ya gago, mme ba rapela Morena ba lebile kwa motseng o ò o tlhophileng le kwa Ntlong e ke e agetseng leina le gago, 45foo o utlwe thapelo ya bone le selelo sa bone o le kwa legodimong, o ba direle tshiamo.
46“E re fa ba go leofela – kana ga go na motho yo o sa leofeng! – mme o ba galefela, o ba neela mo diatleng tsa mmaba, mme bathopi ba bone ba ba isa mo botshwarong kwa lefatsheng la mmaba le le kgakala gongwe le le gaufi;
47jaanong fa ba itshôla kwa lefatsheng le ba isitsweng teng mo botshwarong, ba sokologa, ba lelela kwa go wena kwa lefatsheng la bathopi ba bone ba re: ‘Re leofile, ra dira tse di sokameng, ra ikepa!’ 48Fa ba boela jalo kwa go wena ka pelo yotlhe le ka mowa otlhe ba le kwa lefatsheng la baba ba bone ba ba ba isitseng mo botshwarong, ba go rapela ba lebile kwa lefatsheng la bone le o le neileng borraabo le kwa motseng o ò o tlhophileng le kwa Ntlong e ke e agetseng leina la gago, 49foo o utlwe thapelo ya bone le selelo sa bone o le kwa legodimong kwa bonnong kwa o nnang teng, o ba direla tshiamo; 50o itshwarele morafe wa gago tse ba go leofetseng ka tsona le ditlolo tsotlhe tsa bone tse ba ikepileng mo go wena ka tsona, o ba neele go bona boutlwelo-botlhoko mo bathoping ba bone gore ba ba utlwele botlhoko. 51Gonne ke bone morafe wa gago le boswa jwa gago, ba o ba ntshitseng kwa Egepeto mo teng ga leiso le le gakolosang tshipi.
52“A matlho a gago a nne a budulogetse selelo sa motlhanka wa gago le selelo sa morafe wa gago wa Iseraele gore o ba utlwe mogang ba go rapelang. 53Gonne wena o ba lomolotse mo merafeng yotlhe ya lefatshe go nna boswa jwa gago jaaka o buile ka Moše motlhanka wa gago jale fa o ntsha borraetsho kwa Egepeto, Morena Modimo.”
54Jaanong ya re Salomo a sena go rapela thapelo yotlhe e le mokokotlelo o mo Moreneng, a khubamologa fa pele ga aletare ya Morena fa a neng a khubame teng, a tsholeleditse mabogo kwa legodimong; 55a ema a tshegofatsa phuthego yotlhe ya Iseraele a tlhatlositse lentswe a re: 56“A go tumisiwe Morena yo o neileng morafe wa gagwe wa Iseraele boikhutso fela jaaka a solofeditse. Ga go na lefoko lepe la tsholofetso yotlhe e e molemo e o e buileng ka Moše motlhanka wa gagwe, le le sa dirafalang.
57A Morena, Modimo wa rona o nne le rona jaaka o ne o na le borraetsho; a o se ka wa re tlogela le e seng go re latlha. 58Mme a o sekamisetse dipelo tsa rona kwa go ona gore re sepele gotlhe mo ditseleng tsa ona, re tshegetse ditaolo tsa ona le melao ya ona le ditshiamelo tsa ona tse o di laetseng borraetsho. 59Mme mafoko a me a, a ke kokotletseng fa pele ga Morena ka ona, a a nne gaufi le Morena, Modimo wa rona, bosigo le motshegare gore o direle motlhanka wa ona le morafe wa ona wa Iseraele tshiamo ka fa go batlegang ka teng ka letsatsi lengwe le lengwe 60gore merafe yotlhe ya lefatshe e tle e itse gore Morena ke ene Modimo, go se ope o sele. 61Mme a dipelo tsa lona di ineele Morena, Modimo wa rona, ka botlalo gore lo sepele ka fa melaong ya ona, lo tshegetse ditaolo tsa ona jaaka gompieno.”
62Jaanong kgosi le Baiseraele botlhe nayo ba direla Morena ditlhabelo: 63Salomo a tlhaba ditlhabelo tsa tebogo, a di tlhabela Morena, e bong dikgomo di le 22 000 le difutshane di le 120 000. Kgosi le Baiseraele botlhe ba ne ba kgakola Ntlo ya Morena jalo. 64Ka letsatsi leo kgosi ya itshepisa bogare jwa lelapa le le mo ntlheng ya botlhabatsatsi ya Ntlo ya Morena; gonne teng o ne a tlisa ditlhabelo tsa phiso le ditshupelo tsa bupe le mafura a ditlhabelo tsa tebogo, ka aletare ya kgotlho e e neng e le fa pele ga Morena e le potlana, e sa lekane ditlhabelo tsa phiso le ditshupelo tsa bupe le mafura a ditlhabelo tsa tebogo.
65Le gona ka sebaka seo Salomo a dira moletlo le Baiseraele botlhe e le phuthego e kgolo, ba tswa mo lefatsheng lotlhe go simolola ntlheng ya Hamathe go ya go fitlha kwa molatswaneng wa Egepeto, ba le fa pele ga Morena, Modimo wa rona, malatsi a supa le malatsi a supa gape, e le malatsi a le 14 mmogo. 66Ka letsatsi la robedi Salomo a naya morafe tsela, mme ba eleletsa kgosi letlhogonolo, ba boela kwa ditenteng tsa bone ba itumetse ba le pelo-di-thabileng ka ntlha ya tse di molemo tsotlhe tse Morena o di diretseng Dafita motlhanka wa gagwe le Iseraele morafe wa gagwe.


text:
Brittle Stars
Leina la Mophato
Brittle stars
Leina la Matshamekwane
Serpent stars, Basket stars
Leina la Maranyane
Ophiuroidea
Semeto
E ka meta matsogo a 60 cm
Ponalo
Ka mmele o o sephaphathi, o o bokgolokwe ka mabogo a ka nna matlhano a a nang le ditlhoko tse di dirang gore o lebege ekete dibobowa nyana. Molomo wa yone o mo mpeng ya yone kgotsa o kare ka fa tlase kwa bogareng. Ga e na phatlha ya go ntsha mantle kwa godimo. Mmala o ka forologana go tswa go borokwa, bontsho, boshibidu, mmala wa olive, bosweu le mmala wa namune e tlwaelegile.
Dikitsiso
Mophato wa di’Ophiuroidea o wela ka fa tlase ga Echinodermata phylum, e e akaretsang di’Feather le di’Sea stars ka botlalo, di’Sea cucumbers le di’Sea urchins. E dirisa motsogo a yone go sasanka mo metsing. Matsogo a yone a kgaoga ka bonolo thata, mme ke ka jalo e bediwa ‘Brittle star’. Matsogo ao a tlhoga gape fa a ka kgaoga. Ditsala ka go tshollela mae a tsone mo metsing fa tse dingwe di elama bana ba tsone mo mpeng.
Dijo
E fepa ka ‘detritus’, crustaceans tse dinnye le diboko. E ja le tse di suleng.
Anamiso
E bonwa mo metsing a a iketlileng a mafelo a dipula le mogote mo lefatsheng.
Dibopiwa Tsa Mophato Wa Yone
Brittle star - Ophiarachna affinis
Basket stars - Ophiotrix purpurea


text:
Letlole la Go Tsibogela COVID-19 la YBB le a simolodiswa
Pandemiki ya Covid-19 e tswelela go tlhakatlhakanya le go ama maphelo a rona ka mekgwa e e seng e bonwe le e e sa solofelwang. Dikgato tse di tlhomelwang go laola mogare di ama thata mokgwa o re tsamaisang ditheo tsa thutogodimo, thata mokgwa wa go ruta le go ithuta. Mo nakong le mo teng ga totlelelo mmogo le dikgato tse di tlhokegang go tlhomamisa pholo le pabalesego ya badiri le baithuti, re tsere kgato ya go tswelela ka thuto le go ithuta ka mokgwa wa mo moweng le mo inthaneteng. Ka nako ya go ipaakanyetsa mokgwa o wa go ruta le go ithuta re dirile patlisiso mo baithuting go tlhomamisa gore maemo a bone a go tswelela ka dithuto ka mokgwa o a eme jang. Palo e kgolo ya baithuti ba itsisitse gore ga ba na didiriso tse di tlhokegang kgotsa dikgokagano kgotsa le motlakase. Go botlhokwa thata gore re tswelele ka ditiro tsa akatemi gore re kgone go fetsa kgwedithataro le ngwaga ya akatemi. Ke ka lebaka le re simolotseng Letlole la Go Tsibogela Covid-19 la YBB ka maitlhomo a a latelang:
a) Go ema nokeng baithuti ka go ba fa dilaptopo / didiriso
b) Go ema nokeng badiri, baithuti le merafe go dikologa dikhamphase go arabela ditlhokego le didiriso tse di tlhokegang
Re beetse thoko tekanyetso ya madi a kana ka R30m (ya Data le didiriso) go ema nokeng go ruta le go ithuta ka bokgakala mme re a itse gore madi a a ka se lekane.
Re dira boikuelo go batsayakarolo ba rona (badiri, baalumni, bagwebisani, baabelamadi le ditsala tsotlhe tsa YBB) go tsenya seatla kgetsing go thusa le go abela mo Letloleng la Go Tsibogela Covid-19 la YBB. Madi a a abelwang a tla dirisiwa go rekela baithuti dilaptopo le didiriso kgotsa ditlhokego go dira tsenogare go thusa badiri, baithuti le merafe go dikologa dikhamphase tsa rona tsa YBB.
Setifikeiti sa lekgetho la 18A le tla ntshetswa baabedi ba ba letlelelwang. Ka thuso le kemonokeng ya lona re dumela gore re ka thusa baithuti go tswelela le go feta ngwaga a bone ya akatemi. Go ka botsa le go amogela tshedimosetso ikgolaganye le Moh Celeste Rossouw kwa 13044249@nwu.ac.za.


text:
151Morena a ba a raya Moše le Arone a re: 2“Buang le Baiseraele lo ba ree lo re: ‘Monna mongwe le mongwe yo o ntseng a tshologa madi a bonna mo mmeleng wa gagwe, tshologo eo ya gagwe e itshekologile.
3Itshekologo ya gagwe ka ntlha ya tshologo ya gagwe e tla nna jaana: A mmele wa gagwe o tswa tshologo ya gagwe gongwe o thibegile o sa tshologe, e ntse e le itshekologo ya gagwe. 4Bolao bongwe le bongwe jo motshologi a robalang mo go jona bo tla itshekologa; le sengwe le sengwe se a nnang mo go sona se tla itshekologa. 5Le fa e le mang yo o amang bolao jwa gagwe, a a tlhatswe diaparo tsa gagwe, a be a tlhape; o tla bo a itshekologile go ya maitsiboeng. 6Le yo o nnang mo go sengwe se motshologi o neng a ntse mo go sona, a a tlhatswe diaparo tsa gagwe, a be a tlhape; o tla bo a itshekologile go ya maitsiboeng. 7Le yo o amang mmele wa motshologi, a a tlhatswe diaparo tsa gagwe, a be a tlhape; o tla bo a itshekologile go ya maitsiboeng. 8Mme fa yo o itshekileng a kgwelwa ke motshologi mathe, a a tlhatswe diaparo tsa gagwe, a be a tlhape; o tla bo a itshekologile go ya maitsiboeng. 9Le manno a motshologi a palameng mo go ona a tla itshekologa. 10Le fa e le mang yo o amang sengwe le fa e le eng se se fa tlase ga gagwe, o tla bo a itshekologile go ya maitsiboeng; le yo o se rwalang, a a tlhatswe diaparo tsa gagwe, a be a tlhape; o tla bo a itshekologile go ya maitsiboeng. 11Le yo o ka angwang ke motshologi a sa tlhapa diatla, a a tlhatswe diaparo tsa gagwe, a be a tlhape; o tla bo a itshekologile go ya maitsiboeng. 12Selo sa letsopa se motshologi a se amang a se thujwe; mme tsa logong tsona, fa a di amile a di tlhatswiwe ka metsi.
13“ ‘Fa motshologi a ka itsheka a sa tlhole a tshologa, a a bale malatsi a supa go tloga itshekong ya gagwe; morago ga moo a tlhatswe diaparo tsa gagwe, a tlhape mmele ka metsi a motswedi; foo o tla bo a itshekile. 14Mme ka letsatsi la robedi a tsee maphoi a le mabedi gongwe maebana a le mabedi, a tle fa pele ga Morena fa mojakong wa Tente ya Boipontsho, a a neele moperesiti.
15“ ‘Jaanong a moperesiti a a baakanye, le lengwe e nne la setlhabelo sa boleo, le lengwe e nne la setlhabelo sa phiso; moperesiti a mo ruanye jalo fa pele ga Morena ka ntlha ya tshologo ya gagwe.
16“ ‘E re fa monna a tshologa peo e se ka bolwetse, a a tlhape mmele otlhe, a nne a itshekologile go ya maitsiboeng.
17Seaparo sengwe le sengwe le kobo nngwe le nngwe tse peo e tshologetseng mo go tsona a di tlhatswiwe ka metsi, di nne di itshekologile go ya maitsiboeng. 18E re fa monna a robala le mosadi a tshologa peo, a ba tlhape, ba nne ba itshekologile go ya maitsiboeng.
19“ ‘E re fa mosadi a bonye mosese, a tswa madi mo mmeleng, a a nne a itshekologile malatsi a supa, mme mongwe le mongwe yo o mo amang o tla bo a itshekologile go ya maitsiboeng. 20Le sengwe le sengwe se a robalang mo go sona a le mo itshekologong ya gagwe se tla itshekologa; le sengwe le sengwe se a nnang mo go sona se tla itshekologa. 21Le fa e le mang yo o amang bolao jwa gagwe, a a tlhatswe diaparo tsa gagwe, a be a tlhape, a nne a itshekologile go ya maitsiboeng. 22Le mongwe le mongwe yo o amang se sengwe, le fa e le eng se a nnang mo go sona, a a tlhatswe diaparo tsa gagwe, a be a tlhape, a nne a itshekologile go ya maitsiboeng. 23Fa mongwe a ama se se mo bolaong gongwe mo go se sengwe se mosadi a nnang mo go sona, o tla bo a itshekologile go ya maitsiboeng. 24Mme fa monna a robala nae, mme itshekologo ya go ipona ga mosadi e tla mo go ene, foo le monna o tla bo a itshekologile malatsi a supa; le bolao bongwe le bongwe jo monna a robalang mo go jona bo tla itshekologa.
20:18
25“ ‘Mme fa mosadi a ka bona mosese malatsi a mantsi, e se sebaka sa ona, gongwe a o bona go feta sebaka sa ona, foo malatsi otlhe a itshekologo ya gagwe a tla tshwana le malatsi a mosese wa gale, ke go re: O ntse a itshekologile. 26Bolao bongwe le bongwe jo o robalang mo go jona a ntse a bolawa ke mosese bo tla tshwana le bolao jwa mosese wa gale; le sengwe le sengwe se a nnang mo go sona se tla itshekologa jaaka itshekologong ya go ipona ga gagwe. 27Mongwe le mongwe yo o amang dilo tseo o tla itshekologa; a a tlhatswe diaparo tsa gagwe, a be a tlhape, a nne a itshekologile go ya maitsiboeng. 28Mme fa mosadi a sena go itsheka a sa tlhole a ela madi, a a bale malatsi a supa; morago ga moo o tla bo a itshekile. 29Mme ka letsatsi la robedi a mosadi a tsee maphoi a le mabedi gongwe maebana a le mabedi, a a ise kwa go moperesiti fa mojakong wa Tente ya Boipontsho. 30Jaanong a moperesiti a a baakanye, le lengwe e nne la setlhabelo sa boleo, le lengwe e nne la setlhabelo sa phiso. A moperesiti a ruanye mosadi jalo fa pele ga Morena ka ntlha ya itshekologo ya gagwe.
31“ ‘Lo tlhagise Baiseraele jalo ka ntlha ya itshekologo ya bone gore ba se ka ba itshekolola Taberenakele ya me e e mo gare ga bone; foo ba ka tloga ba swa ka ntlha ya itshekologo ya bone.
32“ ‘Ke ona molao wa monna yo o nang le tshologo le yo o tshologang peo mo a itshekologang ka gona 33le wa mosadi yo o itshekologileng ka mosese le wa yo o nang le tshologo, le fa e le monna gongwe mosadi le wa monna yo o robalang le mosadi yo o itshekologileng.’ ”


text:
Pina ya khutsafalo e e opelelwang sekepe sa Ture se se nwelang (1-36)
27 Jehofa o ne a bua le nna gape a re:2 “Wena morwa motho, opelela Ture pina ya khutsafalo,+3 mme o reye Ture o re,‘Wena yo o nnang mo dikgorong tsa lewatle,Yo o dirang kgwebo le ditšhaba tse di nnang mo ditlhaketlhakeng tse dintsi,Seno ke se Morena Molaodimogolo Jehofa a se buang:“Wena Ture, o rile, ‘Ke montle thata.’+4 Melelwane ya gago e mo gare ga lewatle,Mme ba ba go agang ba dirile gore o nne montle thata.5 Ba ne ba dira dipolanka tsotlhe tsa gago ka dikota tsa ditlhare tsa mofira tsa kwa Senire,+Mme ba ne ba tsaya mosedara kwa Lebanona gore ba go direle pilara ya sekepe.6 Ba ne ba dira dikota tsa gago tse di tsamaisang sekepe ka ditlhare tsa moakere* tsa kwa Bashana,Nko ya sekepe sa gago e ne e dirilwe ka logong lwa setlhare sa mokuperese lo lo manegilweng lonaka lwa tlou lo lo tswang kwa ditlhaketlhakeng tsa Kitime.+7 Saile ya gago e ne e dirilwe ka letsela le le boleta la mebalabala le le tswang kwa Egepeto,Letsela le le neng le khurumeditse mathudi a sekepe sa gago le ne le dirilwe ka tlhale e e botala jwa loapi le wulu e phepole tse di tswang kwa ditlhaketlhakeng tsa Elisha.+8 Banni ba kwa Sidona le kwa Arefade+ e ne e le ba ba tsamaisang sekepe sa gago ka dikota.Wena Ture, banna ba gago ba ba ditswerere e ne e le bakgweetsi ba sekepe sa gago.+9 Banna ba ba nang le maitemogelo* le ba ba ditswerere ba kwa Gebale+ ba ne ba thiba diphatlha tse di mo sekepeng sa gago gore metsi a se ka a tsena mo go sone.+Dikepe tsotlhe tsa lewatle le batsamaisi ba tsone ba ne ba tla mo go wena gore ba reke dithoto tsa gago.10 Banna ba Peresia, Lude le Pute+ e ne e le masole a gago, e le banna ba gago ba ntwa.Ba ne ba kaletsa dithebe le ditlhoro tsa bone tsa phemelo mo go wena, mme ba ne ba dira gore o galalele.11 Banna ba Arefade ba ba mo mophatong wa gago wa masole ba ne ba eme go dikologa dipota tsa gago,E bile banna ba ba pelokgale ba ne ba le mo ditoreng tsa gago.Ba ne ba kaletsa dithebe tsa bone tse di kgolokwe go dikologa dipota tsa gagoMme ba ne ba dira gore o nne montle thata.12 “‘“Batho ba Tareshishe+ ba ne ba dira kgwebo le wena ka ntlha ya dikhumo tsa gago tse dintsi.+ Ba ne ba go naya selefera, tshipi, thini le lloto gore o ba neye dithoto tsa gago.+13 Batho ba kwa Jafane, Tubale+ le Mesheke+ ba ne ba dira kgwebo le wena, ba go naya makgoba+ le dilwana tsa kopore gore o ba neye dithoto tsa gago tse di rekisiwang.14 Batho ba kwa Togarema+ ba ne ba go naya dipitse le bommoulo gore o ba neye dithoto tsa gago.15 Batho ba kwa Dedane+ ba ne ba dira kgwebo le wena; o ne wa thapa bagwebi go tswa kwa ditlhaketlhakeng tse dintsi; ba ne ba go ntshetsa sehuba* ka dinaka tsa tlou+ le logong lo lontsho lo lo tlhwatlhwakgolo.16 Baedoma ba ne ba dira kgwebo le wena ka ntlha ya dilwana tsa gago tse dintsi. Ba ne ba ntsha maje a thekoise, wulu e phepole, matsela a mebalabala a a kgabisitsweng, letsela le le boleta, dikorale le maje a rubi gore o ba neye dithoto tsa gago.17 “‘“Batho ba Juda le ba lefatshe la Iseraele ba ne ba dira kgwebo le wena, ba go naya korong ya kwa Minithe,+ dijo tsa maemo a a kwa godimo, tswina ya dinotshe,+ leokwane le balema+ gore o ba neye dithoto tsa gago.+18 “‘“Batho ba Damaseko+ ba ne ba dira kgwebo le wena ka ntlha ya dilwana tsa gago tse dintsi le ka ntlha ya letlotlo lotlhe la gago, ba rekisa beine ya kwa Helebone le wulu ya kwa Sahare.*19 Batho ba kwa Fedane le ba kwa Jafane, e leng metse e e gaufi le Usale ba ne ba go naya tshipi e e thudilweng, kasia* le lotlhaka* gore o ba neye dithoto tsa gago.20 Batho ba kwa Dedane+ ba ne ba dira kgwebo le wena ka matsela a disale* tse di dirisiwang fa go palangwa dipitse.21 O ne wa thapa Baarabia le dikgosana tsotlhe tsa kwa Kedare,+ ba e neng e le bagwebi ba dikwanyana, diphelefu le dipodi.+22 Bagwebi ba kwa Sheba le ba kwa Raama+ ba ne ba dira kgwebo le wena; ba ne ba go naya mefuta yotlhe ya dinkgisamonate tsa boleng jo bo kwa godimo thata, maje a a tlhwatlhwakgolo le gauta gore o ba neye dithoto tsa gago.+23 Batho ba kwa Harana,+ Kane, Edene,+ bagwebi ba kwa Sheba,+ Aseshure+ le Kilemade ba ne ba dira kgwebo le wena.24 Kwa marekisetsong a gago, ba ne ba rekisa diaparo tse dintle, dikobo tse di dirilweng ka matsela a mmala o o botala jwa loapi e bile di kgabisitswe ka mebalabala, le diphate tse di mebalabala, tsotlhe di bofilwe e bile di gagamaditswe ka megala.25 Dikepe tsa Tareshishe+ di ne di rwala dithoto tsa gago tse di rekisiwang,Mo e leng gore o ne wa tlala wa bo wa imelwa* mo gare ga lewatle.26 Ba ba tsamaisang sekepe sa gago ka dikota ba go tlisitse mo metsing a mantsi;Phefo ya botlhaba e go thubagantse mo gare ga lewatle.27 Dikhumo tsa gago, dithoto tsa gago, dilwana tsa gago tse di rekisiwang, batsamaisasekepe ba gago le bakgweetsi ba sekepe sa gago,Ba ba thibang diphatlha tse di mo sekepeng sa gago, ba ba rekisang dilwana tsa gago+ le banna botlhe ba ntwa,+Batho botlhe ba bantsintsi* ba ba mo go wena,Ba tla nwela mo lewatleng mo letsatsing la fa o wa.+28 Fa bakgweetsi ba sekepe sa gago ba goa, mafelo a a mo losing lwa lewatle a tla roroma.29 Botlhe ba ba tsamaisang sekepe ka dikota, bakgweetsi ba sekepe le batho botlhe ba ba tsamayang ka sekepe,Ba tla tswa mo dikepeng tsa bone ba bo ba ema mo lefatsheng.30 Ba tla tsholetsa mantswe a bone ba bo ba go lelela mo go botlhoko+Ba ntse ba itshela lorole mo ditlhogong e bile ba bidikama mo meloreng.31 Ba tla ipeola lefatla ba bo ba apara letsela la kgetsi;Ba tla go lelela mo go botlhoko ba bokolela thata.32 Fa ba ntse ba lela selelo sa khutsafalo ba tla go opelela pina ya khutsafalo ba re:‘Ke mang yo o tshwanang le Ture, yo jaanong a didimetseng mo lewatleng?+33 Fa dithoto tsa gago di ne di goroga di tswa mo lewatleng, o ne wa kgotsofatsa ditšhaba di le dintsi.+Dikhumo tsa gago tse dintsi le dilwana tsa gago tse di rekisiwang di ne tsa humisa dikgosi tsa lefatshe.+34 Jaanong o thubagantswe mo lewatleng, mo metsing a a boteng,+E bile dilwana tsa gago tse di rekisiwang le batho ba gago ba nwetse le wena mo go lone.+35 Batho botlhe ba ba nnang mo ditlhaketlhakeng ba tla go rotolela matlho ba gakgametse,+E bile dikgosi tsa bone di tla roroma ka ntlha ya letshogo,+ difatlhego tsa bone di tla bo di tlhontse.36 Bagwebi ba ba mo ditšhabeng ba tla letsa molodi ka ntlha ya se se go diragaletseng.Bokhutlo jwa gago bo tla tla ka tshoganyetso e bile bo le maswe thata,Mme ga o kitla o tlhola o nna teng ka bosakhutleng.’”’”+
Dintlha Tse di Kwa Tlase
^ Mofuta mongwe wa ditlhare tse dikgolo. Ka Seesemane se bidiwa oak.


text:
SETLHOGO SA KA FA NTLE | KAFA MODIMO A LEBANG GO GOGA MOTSOKO KA GONE
Modimo o Leba Jang go Goga Motsoko?
Naoko, yo o umakilweng mo setlhogong se se fetileng, o bua jaana malebana le go fenya ga gagwe go goga motsoko: “Ke kgonne go fetola botshelo jwa me ka ntlha ya go bo ke ile ka ithuta boammaaruri ka dinonofo tsa Modimo le ka maikaelelo a gagwe. Se a ithutileng sone se fitlhelwa mo Baebeleng. Le fa Baebele e sa bue sepe ka motsoko, e re thusa go itse kafa Modimo a ikutlwang ka gone ka go goga motsoko. * Mo go ba le bantsi, kitso eo e ba tlhotlheleditse go emelana kgotsa go tlogela mokgwa oo. (2 Timotheo 3:16, 17) Mma re sekasekeng ditlamorago tse tharo tse di kotsi tse di itsegeng tsa go goga motsoko mme re bone se Baebele e se buang ka tsone.
GO GOGA MOTSOKO GO A TSHWAKGOLA
Motsoko o na le sengwe sa diritibatsi tse di tshwakgolang thata e bong—nikotine. O dira gore motho a nne matlhagatlhaga, gape o ka mo okobatsa. Go goga motsoko go dira gore nikotine e ye kwa bobokong kgapetsakgapetsa ka bonako. E re ka nako nngwe le nngwe fa motho a goga, o goga nikotine, go lekanyediwa gore fa motho a goga pakete yotlhe ya motsoko ka letsatsi, go tshwana le fa a goga nikotine makgetlho a ka nna 200 ka letsatsi, e leng selekanyo se se kwa godimo go gaisa diritibatsi tsotlhe. Go goga nikotine ka tsela eo, go dira gore e nne seokobatsi se se tshwakgolang ka tsela e e sa tshwaneng le tse dingwe. Fa motho a setse a e tlwaetse, o ikutlwa e kete o a lwala fa a sa e goge.
‘Lo batlhanka ba gagwe ka gonne lo a mo ikobela.’—Baroma 6:16
A ruri o ka ikobela Modimo fa e le gore o tshwakgotswe ke motsoko?
Baebele e re thusa go leba dilo ka tsela e e siameng fa e re: “A ga lo itse gore fa lo nna lo ikisa mo go ofe fela jaaka batlhanka gore lo mo utlwe, lo batlhanka ba gagwe ka gonne lo a mo utlwa?” (Baroma 6:16) Fa tsela e motho a akanyang ka yone le e a dirang dilo ka yone e laolwa thata ke keletso ya gagwe ya motsoko, go ise go ye kae o nna lekgoba la mokgwa ono o o senyang. Le fa go ntse jalo, Modimo yo leina la gagwe e leng Jehofa, o batla gore re gololesege, e seng fela mo dilong tse di senyang mebele ya rona mme gape le mo go tse di senyang moya wa rona, e leng tshekamelo e e laolang ditlhaloganyo tsa rona. (Pesalema 83:18; 2 Bakorintha 7:1) Ka jalo, fa motho a ntse a gola a anaanela le go tlotla Jehofa, o lemoga gore o tshwanetse go naya Jehofa se se molemolemo, le gore ga a ka ke a naya Modimo se se molemolemo fa a sa ntse a tshwakgotswe ke mokgwa ono o o kotsi. Go lemoga seo go mo thusa gore a nne le bokgoni jwa go gana keletso eno e e utlwisang botlhoko.
Olaf yo o nnang kwa Jeremane, yo o tshwakgotsweng ke sekerete dingwaga di le 16, o ne a kgona go fenya bothata jono jo bo simolotseng fa a le dingwaga di le 12. O ne a akanya gore ga go kitla go nna kotsi go goga sekerete. Mme fa dingwaga di ntse di ya o ne a palelwa ke go laola mokgwa oo o o neng o mo tshwakgotse. A re: “Nako nngwe fa ke ne ke feletswe ke disekerete, ke ne ka betwa ke pelo mo e leng gore ke ne ka phutha ditompi tsotlhe tsa disekerete tse di mo ashtray, ke bo ke ntsha motsoko o o saletseng mo ditomping tseo ke bo ke dira sekerete ka pampiri ya lekwalodikgang. Ke a bona gore seo se ne se tlhabisa ditlhong.” O kgonne jang go tlogela mokgwa ono o o senyang wa go goga motsoko. A re: “Selo sa botlhokwa e ne e le go eletsa go itumedisa Jehofa. Tsela e Jehofa a ratang batho ka yone le tsholofelo e a e nayang batho, e ne ya nnaya maatla a go tlogela mokgwa ono gotlhelele.”
GO GOGA MOTSOKO GO SENYA MMELE
Buka ya The Tobacco Atlas ya re: “Baitsesaense ba lemogile gore . . . go goga disekerete go senya mo e ka nnang serwe sengwe le sengwe mo mmeleng e bile go oketsa ditshono tsa go tshwarwa ke bolwetse le go swa. Go a itsege gore go goga motsoko go baka malwetse a a sa tshelanweng a a jaaka kankere, bolwetse jwa pelo le malwetse a makgwafo. Mme go ya ka Mokgatlho wa Lefatshe Lotlhe wa Boitekanelo, gape go goga motsoko ke lebaka le legolo le le dirang gore batho ba bolawe ke malwetse a a tshelanwang a a jaaka thiibi.
“O rate Jehofa Modimo wa gago ka pelo yotlhe ya gago le ka moya otlhe wa gago le ka mogopolo otlhe wa gago.”—Mathaio 22:37
A o bontsha lorato le go tlotla Modimo fa o sotla mmele o a go neileng one fa o nna le mokgwa o o o senyang?
Jehofa Modimo mo Lefokong la gagwe e leng Baebele, o re ruta go leba botshelo jwa rona, mebele ya rona le bokgoni jwa rona ka tsela e e siameng. Morwaawe e bong Jesu o ne a bua ka seno fa a ne a re: “O rate Jehofa Modimo wa gago ka pelo yotlhe ya gago le ka moya otlhe wa gago le ka mogopolo otlhe wa gago.” (Mathaio 22:37) Ga go pelaelo gore Modimo o batla gore re dirise matshelo a rona le mebele ya rona ka tsela e e siameng le gore re e tlotle. Fa re ntse re ithuta ka ga Jehofa le ditsholofetso tsa gagwe, re simolola go rata le go anaanela thata se a re diretseng sone. Mme seno se re tlhotlheletsa gore re tile sepe fela se se ka leswefatsang mebele ya rona.
Ngaka nngwe e e bidiwang Jayavanth, wa kwa India, o ne a goga motsoko dingwaga di le 38. O ne a re: “Ke ithutile ka dikotsi tsa go goga motsoko mo dibukeng tsa kalafi. Ke ne ke itse gore go kotsi, mme ke ne ke gakolola balwetse gore ba tlogele mokgwa oo. Mme nna ke ne ke palelwa ke go o tlogela, le fa ke lekile makgetlo a le matlhano kgotsa a le marataro.” Ke eng kgabagare se se mo thusitseng gore a tlogele mokgwa oo? O tlhalosa jaana: “Ke tlogetse go goga motsoko ka ntlha ya go ithuta Baebele. Go batla go itumedisa Jehofa go ne ga ntlhotlheletsa gore ke tlogele mokgwa ono ka gangwe fela.”
GO GOGA GO TSENYA BA BANGWE MO KOTSING
Mosi o o hemelwang kwa ntle le o o tswang mo sekereteng se se kuang mosi o botlhole.
“O rate moagelani wa gago jaaka o ithata.”—Mathaio 22:39
A ruri o rata moagelani wa gago le lelapa la gago fa o ba baya mo kotsing ya go hema mosi wa motsoko?
Go hema mosi o o ntseng jalo go ka dira gore motho a nne le kankere le malwetse a mangwe, mme ngwaga le ngwaga o bolaya batho ba le 600 000 ba ba sa gogeng segolobogolo basadi le bana. Pego ya Mokgatlho wa Lefatshe Lotlhe wa Boitekanelo e tlhagisa jaana: “Ga go na motho yo o sireletsegileng fa a hema mosi wa sekerete, le fa a sa goge.”
Go ya ka Jesu, go rata moagelani—ba malapa, ditsala le batho ba re tshelang le bone, ga go fete go rata Modimo. O ne a re: “O rate moagelani wa gago jaaka o ithata.” (Mathaio 22:39) Fa re nna re dira mokgwa o o tsenyang ba ba atamalaneng le rona mo kotsing, re a bo re sa ba bontshe lorato lwa boagelani. Lorato lwa mmatota lo re tlhotlheletsa go latela kgakololo eno ya Baebele: “A mongwe le mongwe a nne a batle, e seng molemo wa gagwe, fa e se wa motho yo mongwe.”—1 Bakorintha 10:24.
Armen yo o nnang kwa Armenia o gakologelwa jaana: “Ka gonne o ne o ba ama ka tsela e e sa siama, ba lelapa la me ba ne ba nkopa gore ke kgaotse go goga motsoko. Mme ke ne ke sa batle go dumela gore o ba ama ka tsela e e sa siamang.” O tlhalosa jaana ka sengwe se se fetotseng tsela e a lebang dilo ka yone: “Kitso ya me ya Baebele le lorato lo ke ratang Jehofa ka lone di nthusitse gore ke tlogele go goga le gore ke dumele gore o ne o le kotsi mo go nna le mo bathong ba ke tshelang le bone.”
GO GOGA MOTSOKO GO TLA FEDISEDIWA RURI!
Go itse Baebele go ile ga thusa Olaf, Jayavanth le Armen gore ba tswe mo bokgobeng jwa mokgwa ono o o neng o ba gobatsa e bile o gobatsa le batho ba bangwe. Go atlega ga bone ga go a itiragalela fela ka gonne ba itse gore go goga motsoko go kotsi mme ba ne ba atlega ka gonne ba ne ba simolola go rata Jehofa e bile ba batla go mo itumedisa. Seabe se se botlhokwatlhokwa sa lorato se gatelelwa mo go 1 Johane 5:3, e e reng: “Seno ke se lorato lwa Modimo lo se kayang, gore re boloke ditaelo tsa gagwe; mme ditaelo tsa gagwe ga di imele.” Ke boammaaruri gore go latela melaometheo ya Baebele ga se ka metlha go tla nnang motlhofo, mme fa motho a tlhotlhelediwa ke go rata Modimo thata, go mo ikobela ga go kitla go nna mokgweleo.
Gone jaanong Jehofa Modimo o thusa batho ba le dimilionemilione gore ba tlogele kgotsa ba kgaotse go nna makgoba a motsoko, a dirisa letsholo la go ruta mo lefatsheng lotlhe. (1 Timotheo 2:3, 4) Go ise go ye kae, Jehofa o tla fedisa tsamaiso ya dikgwebo e e bogagapa e e dirang gore dimilionemilione tsa batho e nne makgoba a go goga motsoko, a dirisa Bogosi jwa gagwe—puso e e kwa legodimong e e laolwang ke Morwaawe e bong Jesu Keresete. O tla fedisa leroborobo leno la go goga motsoko ka bosakhutleng a bo a dira gore batho ba ba kutlo ba itekanele mo tlhaloganyong le mo mmeleng.—Isaia 33:24; Tshenolo 19:11, 15.
Fa e le gore o kgaratlhela go tlogela go goga motsoko, o se ka wa latlhela seditse. Fa o ithuta go rata Jehofa le go anaanela tsela e a lebang go goga motsoko ka yone, le wena o ka tlhotlheletsega gore o atlege. Basupi ba ga Jehofa ba tla itumelela go go naya thuso e e mosola, ba go thusa go ithuta le go dirisa melaometheo ya Baebele. Fa e le gore o batla gore Jehofa a go thuse gore o se ke wa tshwakgolwa ke motsoko, tlhomamisega gore o tla go naya maatla le nonofo e o e tlhokang.—Bafilipi 4:13.
^ ser. 3 Fano go goga motsoko go kaya go goga mosi o o tswang ka tlhamalalo mo disekereteng, di-cigar kgotsa dipeipi. Le fa go ntse jalo, melaometheo e go tlotliwang ka yone fano e kaya gape le go tlhafuna motsoko, seneife, sekerete se se dirisiwang ka motlakase se se nang le nikotine le dilo tse dingwe tse di jaaka tseno.


text:
141E rile Joabe morwa Seruya a lemoga gore pelo ya kgosi e tlhologeletswe Abesalomo, 2a roma motho kwa Thekoa go ya go bitsa mosadi yo o botlhale gona, a feta a mo raya a re: “A ko o ikhutsafatse, o apare diaparo tsa bohutsana; o se ka wa tlola lookwane, mme o itshole jaaka mosadi yo o sa bolong go lelela moswi. 3O be o tsene kwa kgosing, o bue nayo jaana le jaana” – a ba a mo laela se a tshwanetseng go se bua.
4Mosadi wa Thekoa a tsena kwa kgosing, a wela fa fatshe ka sefatlhego, a ikoba a re: “Thusa, kgosi!”
5Kgosi ya mmotsa ya re: “O batla eng?” A araba a re: “Ruri, ke mosadi wa motlholagadi, ke swetswe ke monna. 6Jaanong lelata la gago le ne le na le bomorwa ba le babedi; ba lwa ba le kwa nageng; mme ka go ne go se na yo o ka ba kgaoganyang, yo mongwe a itaya yo mongwe, a mmolaya. 7Bona, jaanong losika lotlhe lo tsogetse lelata la gago ba re: ‘Ntsha mmolai wa morwa-rraagwe gore re mmolae ka ntlha ya bophelo jwa morwa-rraagwe yo a mmolaileng, re nyeletse le ene moja-boswa.’ Ke go re: Ba rata go bolaya seloka se se ntshaletseng gore monna wa me a se ka a salelwa ke leina le fa e le lesalela mo lefatsheng.”
8Kgosi ya raya mosadi ya re: “Ya kwa gae, ke tla ntsha taolo ka ntlha ya gago.”
9Mme mosadi wa Thekoa a raya kgosi a re: “Kgosi, morena wa me! Molato o tla nna mo go nna le mo losikeng lwa ga etsho, mme e seng mo kgosing le e seng mo sedulong sa yona sa bogosi.”
10Kgosi ya ba ya re: “Yo o ka go tshwenyang ka puo o mo tlise go nna, mme ga a kitla a tlhola a go ama gape.”
11Mosadi a re: “A kgosi e ke e gopole Morena, Modimo wa yona, gore mmusolosi wa madi a se ka a senyetsa pele; ba se ka ba nyeletsa morwaake.” Kgosi ya re: “Ka bophelo jwa Morena! Ga go kitla go wela thiri epe ya ga morwao fa fatshe.”
12Ke fa mosadi a re: “A lelata la gago le ke le bue sengwe le kgosi, morena wa me.” Kgosi ya re: “Bua!” 13Mosadi a re: “Ke ka ntlha ya eng fa o sokamisetsa morafe wa Modimo ka tse di ntseng jalo? E re ka kgosi e buile lefoko le, e tshwana le yo o molato, ka go re kgosi e gana go busetsa molelekwa wa yona kwa gae. 14Kana re na le go swa, re tshwana le metsi a a tshologetseng fa fatshe a a sa ka keng a phuthega gape. Mme Modimo ga o tlose bophelo fela, o a akanya pele gore o se ka wa leleka fela yo o lelekilweng ke batho.
15Jaanong fa ke tlile go bua jalo le kgosi morena wa me, ke ka go re batho ba ntshositse. Mme lelata la gago la re: ‘Ke tla bua le kgosi. Motlhamongwe kgosi e tla dirafatsa kopo ya lelata la yona.’ 16Ruri, kgosi e tla dumela go pholosa lelata la yona mo seatleng sa monna yo o batlang go re nyeletsa, nna le morwaake, go re ntsha mo nageng e ya Modimo. 17Mme lelata la gago la re: ‘A lefoko la kgosi morena wa me le mphe boikhutso; gonne kgosi, morena wa me, o tshwana le moengele wa Modimo go ka farologanya molemo le bosula.’ Mme a Morena, Modimo wa gago, o nne nao.”
18Ke fa kgosi e fetola, e raya mosadi e re: “O se ka wa ntobela sepe se ke tla go botsang.” Mosadi a re: “A kgosi morena wa me a ke a botse!”
19Kgosi ya re: “A seatla sa ga Joabe ga se na nao mo go tsotlhe tse?” Mosadi a araba a re: “Ka bophelo jwa gago, kgosi morena wa me! Go a pala go ka fapoga se sengwe se kgosi morena wa me o se buileng, le fa e le mo ntlheng ya le le jang gongwe mo go ya la molema: Ke nnete, Joabe motlhanka wa gago ke ene yo o ntaetseng; ke ene yo o tsentseng mafoko otlhe a mo molomong wa lelata la gago. 20Joabe motlhanka wa gago o dirile jalo gore a tle a fetole molato wa kgang e.14:20 Go tewa ya ga Abesalomo. Mme morena wa me o botlhale jaaka moengele wa Modimo ka go itse tsotlhe tse di mo lefatsheng.”
21Ke fa kgosi e raya Joabe e re: “Bona he, a go nne jalo. Ya o buse lekau leo, e bong Abesalomo.”
22Jaanong Joabe a wela fa fatshe ka sefatlhego a ikoba, a leboga kgosi. A ba a re: “Kajeno motlhanka wa gago o lemogile gore o bonye bopelotlhomogi mo matlhong a gago, kgosi, morena wa me; ka gonne kgosi e dirafaditse lefoko la motlhanka wa yona.” 23Joabe a nanoga jalo, a ya kwa Kesure, a ya go tla le Abesalomo kwa Jerusalema. 24Mme kgosi ya re: “A a gorogele kwa lapeng la gagwe, mme a se ka a bona sefatlhego sa me.” Abesalomo a gorogela kwa lapeng la gagwe, mme a se ka a bona sefatlhego sa kgosi.
25Mme go ne go se monna ope yo montle mo Baiseraeleng botlhe jaaka Abesalomo yo o bokwang thata: Go tloga patong ya lonao go ya phogong ya gagwe go se na tshokamo epe mo go ene. 26O ne a ipeola ka bofelo jwa ngwaga; gonne moriri o ne o mo imela, ka moo a o beole, mme bokete jwa moriri wa gagwe e nne dišekele di le 200 ka fa seelong sa kgosi. 27Abesalomo a tsholelwa bomorwa ba le bararo le morwadi a le mongwe, leina la gagwe e le Thamare; ene e ne e le mosadi yo montle.
28Abesalomo a nna mo Jerusalema dinyaga di le pedi a ntse a sa bone sefatlhego sa kgosi. 29Jaanong a roma motho kwa go Joabe go mmitsa gore a mo rome kwa kgosing, mme a gana go tla; a roma gape la bobedi, le gona a gana. 30Ke fa Abesalomo a raya batlhanka ba gagwe a re: “Bonang tshimo ya ga Joabe e e bapileng le ya me e na le garase; yaang go e tshuba.” Mme batlhanka ba ga Abesalomo ba ya ba e tshuba.
31Ke fa Joabe a nanoga a ya kwa go Abesalomo mo ntlong, a mo raya a re: “Ke ka ntlha ya eng fa batlhanka ba gago ba fisitse tshimo ya me?”
32Abesalomo a araba Joabe a re: “Bona, ke romile motho kwa go wena gore a go bitse. Kana ke rata go go roma kwa kgosing gore o ye go mpoletsa go re: ‘Ke tloseditsweng kwa Kesure, ka tla mono? Go ka bo go le botoka mo go nna, fa nka bo ke sa le gona.’ Mme jaanong a ke bone sefatlhego sa kgosi. Fa ke na le molato, a e mpolae.”
33Joabe a tsena kwa kgosing, a e begela jalo; kgosi ya bitsa Abesalomo, a ya kwa kgosing, a feta a e ikobela, a wela fa fatshe ka sefatlhego fa pele ga kgosi. Mme kgosi ya atla Abesalomo.


text:
Maemelo a dipalamo a a tokafadiwa
Khansele potlana ya Mahalapye e tlaa dirisa P10 million go tokafatsa maemelo a dipalamo tsa setshaba kwa Mahalapye.
Se se senogile mo phuthegong e e neng e buisiwa ke moeteledipele wa khansele potlana ya Mahalapye, Mme Gomolemo Moepeng, ka Labobedi.
Tiro e e solofetswe go simolola Motsheganong a le malatsi a le masome a mabedi le boraro go fitlhela ka kgwedi ya Lwetse.
Mme Moepeng o tlhalositse fa khansele e kgonne go bona madi a a tlaa thusang go tokafatsa seemo se se ntseng se tshwenya sa maemelo a dipalamo tsa setshaba.
Mogolwane wa tsa ditsela wa khanse potlana ya Mahalapye, Rre Julika Zambezi ene o tlhalositse fa ba ya go kgakgamololwa sengwe le sengwe jaaka mesele ya kgopo ya metsi a leswe le matlapana a dirileng tsela le fa dipalamo di emang teng.
Rre Zambezi a re ba go ya dira sengwe le sengwe sesha gore ba kgone go laola metsi a pula a a tlalang ka lefelo le fa pula e nele le go kgaoganya fa dibase le di-taxi di emang teng.
A re ba kgonne go bona mesele yotlhe e metsi a tsamayang ka yone go tla mo lefelong leo, mme maikaelelo ke go fokotsa mmu oo tshologelang mo go lone ka ntata ya metsi a pula.
Rre Zambezi a re ba ipeetse seelo sa gore ka Motsheganong a le masome a mabedi le boraro lefelo la nakwana le ba yang go fudusetsa dipalamo tsa setshaba teng le bo le simolola go diragadiwa.
A re dikoloi tsa beng di tlaabo di sa letlelelelwe go tsena kwa lefelong leo, a tlatsa ka gore ba tlaa tswelela ba rerisana le ba-na-le seabe botlhe.
A re gape ba ikaelela go netefatsa gore tiro e wela pele ga paka ya pula.
Rre Zambezi a re ba tlaa tsenya dipone tse di bonesang kgakala go alafa kgang ya lefifi kwa maemelong a dipalamo tsa setshaba fa go le bosigo.
Rre Benjamin Bogopa, yo le ene e leng modiri wa khansele, o supile fa khansele e tokafatsa maemelo a dipalamo tsa setshaba gore a kgone go nna mo seemong se se kgatlhisang.
A re matlwana a boitiketso a magologolo a a mo lefelong leo, a ya go ntshafadiwa a bo a fiwa mogwebi o ikemetseng go a tlhokomela.
Rre Bogopa o tlhalositse fa ba tlaa agelela lefelo leo go tokafatsa tshirelesego ya setshaba, a tlatsa ka gore fa madi a ka sala, ba tlaa tsenya le matlwana a bagwebi ba ba botlana ba ka rekisetsang mo go one.
Le fa go ntse jalo, Rre Bogopa o tlhalositse fa go tokafatsa maemelo a a dipalamo tsa setshaba, go sa reye gore khansele e fetogetse mogopolo wa go dira maemelo a dipalamo tsa setshaba aa kwa Mowana a lefelo la diekere tse di robang bobedi.
“Tiro e re tlaa bong re e dira mo maemelong a dipalamo tsa setshaba a magologolo a ke ya nakwana ka re santse re sena madi a go aga e kgolwane kwa Mowana,” a tlatsa.
A re fa ba sena go bona mogwebi yoo ka tshwaraganelang tiro ya go aga maemelo a dipalamo tsa setshaba kwa Mowana le khansele, ba tlaabo a aga, a supa fa one a tlaa bo e kopane le marekisetso.
Mothusa kgosi ya Mahalapye, Kgosi Tshipe Tshipe, o supile fa seemo sa maemelo a dipalamo tsa setshaba a Mahalapye se tshwenya.
O tlhalositse gore maemelo a dipalamo tsa setshaba a leng teng e kile ya bo e le mogobe bogologolo, ka jalo, o gakolotse baitseanape mo tirong e go batlisisa ka botlalo gore metsi a tsamaya jang.
Kgosi o supile fa khansele e tswa kgakala e dirisa madi a mantsi go tsisa bomaitseanape go leka go tokafatsa seemo sa metsi mo lefelong leo, mme go sa tokafale.
Kgosi Tshipe o ne a kopa bagwebi ba ba botlana, ba ba ngongoregang gore ba ya go ya kae fa tiro e simologa, go tlhaloganya seemo ka e le tiro ya nakwana e direlwang go tokafatsa a lefelo leo. BOKHUTLO


text: 19 Moragonyana Saulo o ne a bolelela Jonathane morwawe le batlhanka ba gagwe botlhe gore o batla go bolaya Dafide.+2 E re ka Jonathane, morwa Saulo, a ne a rata Dafide thata,+ Jonathane o ne a bolelela Dafide a re: “Rre o batla gore o bolawe. Tsweetswee o nne kelotlhoko mo mosong, mme o ye kwa lefelong le le sa itsiweng o bo o iphitlha teng.3 Ke tla tswa ke bo ke ema fa thoko ga ga rre kwa nageng kwa o tla bong o le teng. Ke tla bua le rre ka ga gago, mme fa ke lemoga sengwe, ke tla tlhomamisa gore ke a go bolelela.”+4 Ka jalo, Jonathane o ne a bua Dafide bontle+ mo go rraagwe. O ne a mo raya a re: “Kgosi, ke kopa gore o se ka wa leofela motlhanka wa gago e bong Dafide, ka gonne ga a go leofela e bile se a se go diretseng se go solegetse molemo.5 O ne a tsenya botshelo* jwa gagwe mo kotsing ka go bolaya Mofilisitia,+ mo Jehofa a neng a tlisetsa Iseraele yotlhe phenyo* e kgolo. O ne wa bona seo mme wa itumela thata. Jaanong ke ka ntlha yang fa o tshwanetse go leofela madi a a se nang molato ka go dira gore Dafide a bolawe go se na lebaka?”+6 Saulo o ne a reetsa Jonathane, mme Saulo o ne a ikana a re: “Ke ikana ka Jehofa Modimo yo o tshelang, ga a kitla a bolawa.”7 Morago ga moo, Jonathane o ne a bitsa Dafide a bo a mmolelela dilo tseno tsotlhe. Ka jalo, Jonathane o ne a tlisa Dafide kwa go Saulo, mme o ne a tswelela a mo direla jaaka pele.+8 Fa nako e ntse e tsamaya, go ne ga tsoga ntwa gape mme Dafide o ne a tswa a ya go tlhabana le Bafilisitia a bo a ba kgemetha ba le bantsi thata, mme ba ne ba tshaba fa pele ga gagwe.9 Mme moya o o bosula o o tswang kwa go Jehofa o ne wa tla mo go Saulo+ fa a ne a ntse mo ntlong ya gagwe a tshwere lerumo mo seatleng sa gagwe, fa Dafide ene a ne a letsa mmino ka harepa.+10 Saulo o ne a leka go phunyeletsa Dafide mo loboteng ka lerumo, mme o ne a thiboga fa pele ga ga Saulo yo o neng a tlhaba lobota ka lerumo. Dafide o ne a sia mme a falola mo bosigong joo.11 Moragonyana Saulo o ne a romela barongwa kwa ntlong ya ga Dafide gore ba e dise ba bo ba mmolaye mo mosong,+ le fa go ntse jalo mosadi wa ga Dafide e bong Mikale o ne a mo raya a re: “Fa o sa tshabe* mo bosigong jono, kamoso o tla bo o sule.”12 Ka yone nako eo, Mikale o ne a folosetsa Dafide kwa tlase ka fensetere, gore a sie mme a falole.13 Mikale o ne a tsaya sefikantswe sa terafime* a bo a se baya mo bolaong, mme o ne a baya letlowa la boboa jwa podi fa go nnang tlhogo ya ga Dafide gone a bo a le khurumetsa ka seaparo.14 Jaanong Saulo o ne a romela barongwa gore ba ye go tsaya Dafide, mme mosadi wa gagwe o ne a re: “O a lwala.”15 Ka jalo, Saulo o ne a romela barongwa bao gore ba ye go tlhola Dafide mme o ne a ba raya a re: “Lo mo tlise mo go nna a le mo bolaong jwa gagwe gore a bolawe.”+16 Fa barongwa ba tsena, go ne go na le sefikantswe sa terafime* mo bolaong le letlowa la boboa jwa podi fa go ka bong go le tlhogo ya ga Dafide.17 Saulo o ne a raya Mikale a re: “Ke ka ntlha yang fa o ntsieditse mme wa tsamaisa mmaba wa me+ gore a falole?” Mikale o ne a araba Saulo a re: “O ne a nthaya a re, ‘Ntsamaise, go seng jalo ke tla go bolaya!’ ”18 Jaanong Dafide o ne a tshabile e bile a falotse, mme o ne a goroga kwa go Samuele kwa Rama.+ O ne a mmolelela sotlhe se Saulo a neng a se mo dirile. Foo ene le Samuele ba ne ba tsamaya, mme ba ne ba nna kwa Naiothe.+19 Fa nako e ntse e tsamaya, Saulo o ne a begelwa jaana: “Dafide o kwa Naiothe kwa Rama.”20 Ka yone nako eo, Saulo o ne a romela barongwa gore ba ye go tshwara Dafide. E rile ba bona baporofeti ba ba godileng ba porofeta, le Samuele a eme e bile a ba okametse, moya wa Modimo o ne wa nna mo barongweng ba ga Saulo, mme le bone ba ne ba simolola go itshwara jaaka baporofeti.21 E rile ba bolelela Saulo ka gone, ka yone nako eo o ne a romela barongwa ba bangwe, mme le bone ba ne ba simolola go itshwara jaaka baporofeti. Ka jalo, Saulo o ne a romela barongwa gape, setlhopha sa boraro, mme le bone ba ne ba simolola go itshwara jaaka baporofeti.22 La bofelo, le ene o ne a ya kwa Rama. E rile a fitlha kwa khuting e kgolo ya go bolokela metsi* kwa Seku, o ne a botsa jaana: “Samuele le Dafide ba kae?” Ba ne ba araba ba re: “Ba kwa Naiothe+ kwa Rama.”23 Fa Saulo a tswa koo a le mo tseleng a ya kwa Naiothe kwa Rama, le ene moya wa Modimo o ne wa tla mo go ene, mme o ne a tsamaya a ntse a itshwere jaaka moporofeti go fitlha a goroga kwa Naiothe kwa Rama.24 Gape o ne a apola diaparo tsa gagwe mme le ene o ne a itshwara jaaka moporofeti fa pele ga ga Samuele, mme o ne a rapama foo a sa apara* letsatsi leo lotlhe le bosigo joo jotlhe. Ke gone ka moo ba neng ba re: “A Saulo le ene ke mongwe wa baporofeti?”+


text:
Miranda de Ebro
Miranda de Ebro ke toropo kgolo kwa Spain, Europa. E na le baagi ba le 38.417 (2007).
Ditso[paakanyo | edit source]
Go tsweng ngwaga tsa 1940-1947,Miranda de Ebro,toropo mo bokone jwa Spain, e ne e nale bothibelo jwa magolegwa a batswa kwa. Bangwe e ne se ba ba tswang mo lefelong la Spain baba neng ba tshwerwe ka nako tsa dintwa.Bangwe e ne ele baba tlodileng molelwane ka bokhukhuntshwane. Mo bofelelong, bontsi e ne e le masole a Germany a neng a ikgobokantse fa ba tsena mo Spain kwa phelelong ya dintwa tsa mafatshe. Bontsi jwa magolegwa e ne e lebega e le ma french, mme bontsi jwa bosetshaba bo ne bo le teng go akaretswa le bone ma America.
palo e supa maina a magolegwa a neng a tshwerwe kwa kgolegelong gone ka nako eo. Polelo e ne supa maina a magolegwa le bosetshaba jwa bone fela. Tumelo ga ya neelwa,mme fa re kanoka ka difane, palo ya bajuta e ne e le kwa tlase.Go na le karata ya ikwadiso, e tlaletsa polelo ya motho mongwe le mongwe, e naya lefelo le malatsi a matsalo,seemo go supa fa o nyetswe kana o sa nyalwa, ntwa ya bonno,leina la rragwe le nako ya tshwaro mo Spain.[1]
Otele[paakanyo | edit source]
Toropo ya Miranda de Ebrob ke lefelo le le tletseng ka diotele ka go farologana. Dingwe tsa tsone di umakilwe fa tlase: Otele ya ntlha e bidiwa Vía Norte. E gone mo toropong ya Miranda de Ebrob, kgogedi ya teng ke Bodegas Bilbainas, Bodega Rafael Lopez de Heredia, le Plaza de la Paz. Popego ya otele Otele e,e nale reseturente le phaphose ya boamogelo baeng. E nale dikamore tsa thakano le kamore ya bokopano. [2]


text:
Created with students,writers,poets and songwriters in mind,this app is a way of conserving the fading culture of Botswana. Diane and Maele are used in poems, . Diane Le Maele A Setswana. likes. Retshwanetse go golaganya dilo tsa maloba go tsa se gompieno gore re kgone go bontsha diphetogo tsa. DIANE DITLHALOSO Mphemphe o a lapisa motho o kgonwa ke sa gagwe. # Go botoka go nna le selo sa gago go na le go adima gongwe go kopa
Monna o bapalela ba lapa la gagwe pele ene a ka akanya go ja. Tsweetswee e roba ditokololo Fa motho a kopa ka lobaka lo lo leele o feletsa a bone se a sekopang. Se sa ikelediweng ke sa ntswa sa motho se a ikelediwa – Ntswa ga e ke e ediwa fa e bogola, mme motho ene fa a bua o a fetolwa. Mosadi o sa tloleng o itshaba thosola – Motho fa a ikitse gore o molato ga ke a ganela, kgotsa a kwela. Ka dipuo di sele Add links.
Diane Le Maele a Setswana – M. O. M. Seboni – Google Books
Pinyana fa e re ping ya bo e utlwile tse dikgolo. Ditebogo A dikala di kgaoganye le ditshukudu? Tshukudu kwa gobe e isiwa ke ngwana.
Setshwarwa ke ntswa-pedi ga se thata – Tiro e nna motlhofo fa e tshwaraganetswe. Maropeng go a boelwa, go sa boelweng ke maleng – Motho ga a tshwanela go boifa go boela ga gabo, kgotsa kwa a kileng a tshela botoka teng.
Go lemala ga namane ke go lala le mmaayo – Motho fa a ka nna a nenekediwa o a senyega. Motho o bona molemo wa selo fela, a sa bone bosula jwa sona.
Phiri e sola boa mokgwa ga e o latlhe. Ga se gantsi batho ba ba dirang tiro e le nngwe ba bapile ba utlwana.
Bana ba kgwale ba bitsana ka melodi Bana ba motho ba dizne le se ba itsaneng ka sona. Go thata gore motho a latlhe mokgwa wa gagwe. Thamaga go tuma di na le beng – Batho bangwe ba itsiwe ka ntlha ya ditshika tsa bone tse di tumileng, kgotsa tse di itsegeng.
Mphemphe e a lapisa, motho o kgonwa ke sa gagwe – Motho o tshwanetse go itirela, e diqne go kopela ruri. Ngwana yo a sa leleng, o swela tharing Motho yo a sa tlhagiseng l a gagwe ga a kitla a bona thuso. Go botoka go nna le selo sa gago go na le go adima gongwe go kopa Fa o sa tlhagise mathata a gago, o ka se bone thuso. O ka fitlhela a bone se a maelr boneng fa yo a mo kopang a feletsa a mo tlhomogela pelo. Mamina e a re go fela a ye nkong e le nngwe – Kgang ya moruthuta e a tle e fele ka bonolo, e tlhofofaditswe.
Bontshwe ga ba ke ba tlhakanela kutla – Batho ba tsoma papadi ga ba ke ba batla go tsamaya mmogo.
Diane – Wikipedia
Kgaka e ntsho e fofa, mebala re e bona e sule. Le fa motho a ka tswa a le maswe go le kae, ga a ke a dumela fa a ntse jalo Tshwene mopalami, mme ga a lebale go wa Modira-dibe o itse ka lobaka lotlhe fa e tlaa re ka letsatsi lengwe a tshwarwe, ga a lebale go loga maano go itlhokomela gore fa a ka tshwarwa a tle a falole ka mokgwa mongwe Tshwene o bonye mapalamo mafologo ga a a bona Motho o bonye fela leano la go dira selo, la go se dirolola ga a a le bona Tshwenyana e e bowa bo ntlha e a ikilela Fa o ikitse o le madimabe o tshwanetse go iphapha mo dilong Tshweu ga di tshwane go tshwana dintsho Merafe e mesweu e a bo e ntse e eme mmogo fela ka dipaka tsotlhe, e mentsho yone e a lwantshana Tsie e boswa seanong Fa motho a batla go huma o tshwanetse gore a tlhoafale jaanong a ipapalele, a se ka a tlhola a re ka moso Tsie e fofa ka moswang Motho o bereka sentle a jele Tsie e senya ka bontsi Gantsi Bogodu boatlega fa lebodira lele bantsi.
Kgomo e tsetse ga e a tshwanelwa go tlhajwa, mme fa e se ya gago o e tlhaba fela o sa e rekegele Tsela kgopo ga e latse nageng Gantsi go molemo go ipha nako fa o dira tiro gore e tle e nne ntle. Ngwana fa a bua selo se se mo fetang gantsi o a bo a utlwile bagolo. Molemo go tsena wa logare – Thuto go tshegediwa ya moruti yo o bogale.
Marope a bagale melora, ba bonolo ba tshela ka bonolo jwa bone – Gantsi boganka ga bo busetse sepe, maaele e se mathata fela. Montsamaisa bosigo ke mo leboga bo sele – Motho yo o go thusang o le mo mathateng, e re o disne mo go one o mo gopole ka tebogo.
Thota e se nang Khudutlou, bolobete ba ipha naga – Fa moeteledipele a se yo, balatedi ba sala ba itirela boithatelo.
Library Menu
Motho o kgona go logela sengwe mzele sengwe maano fa e se loso fela. Bana ba tadi ba bonwa ka mereto. Morogo wa ngwana ga o tlhotshwe ditlhokwa. Modify your browser’s settings to allow Javascript to execute. Mabogo dinku a a thebana Batho ba thusana tiro. Motho fa a solofeditswe sengwe, kana a itsholofeditse sengwe mme se sa bonale, ga a tlhajwe ke ditlhong.
Manong a ja ka ditshika Batho ba losika ba thusanya pele ba ka gopola ba bangwe. Dane go betlwa wa taola, wa motho o a ipetla Motho ke ene fela a kgonang go ipaakanya makoa a gagwe Moroto o o esi ga o ele Motho a le esi a ka se kgona go dira tiro e e bonagalang Motho ke motho ka batho ba bangwe Mosadi fa a inama o a be a ikantse motlokolo Motho ga a dira sengwe o a be a inkantse se sengwe.
Ga se ka gale fa motho a go tshegisa gore o a go rata.


text:
Botshelo—A ke Tiro ya Mmopi?
A go botlhokwa gore o dumela eng malebana le kafa botshelo bo simologileng ka gone?
Matseno
A go na le mongwe yo o bopileng polanete ya rona? A go na le bosupi jo bo tshegetsang thuto ya gore ditshedi di iphetogetse ka botsone?
O Dumela Eng?
O ka tswa o dumela mo Modimong e bile o tlotla Baebele. Gape o ka tswa o tlotla baitsesaense ba ba tumileng ba ba sa dumeleng gore go na le Mmopi.
Polanete e e Tshelang
A tsela e lefatshe le dirilweng ka yone, maatla a makenete le modikologo ya tlholego e itlhagetse fela kgotsa go na le mongwe yo o botlhale yo o di dirileng?
Di Tlhamilwe ke Mang Pele?
Babatlisisi ba kopisa dilo tsa tlhago go leka go rarabolola mathata a baenjenere ba kopanang le one. Mme dilo tsa tlhago di bopilwe ke mang?
Thuto ya Gore Ditshedi di Iphetogela ka Botsone go Nna Tse Dingwe—Se e Seng Boammaaruri Le se E Leng Boammaaruri
Go na le kgopolo ya gore fa o fetola dijini tsa setshedi sengwe o kgona go dira sengwe se sesha ka tsone. A ke boammaaruri kgotsa maaka?
Saense le Pego ya Genesise
A saense e ganetsana le pego ya Genesise?
A go Botlhokwa Gore o Dumela Eng?
A go dumela mo thutong ya gore ditshedi di iphetogela ka botsone go nna tse dingwe go ama tsela e o tshelang ka yone?
Lenaane la Dikgatiso Tse di Dirisitsweng
Bona lenaane la dikgatiso tse di dirisitsweng mo boroutšhara jwa Botshelo—A ke Tiro ya Mmopi?


text:
101Iseraele e ne e le setlhare sa moweine sa dikala tse di phuthologileng se se nang le maungo. Ya re maungo a gagwe a ntsifala, a ntsifatsa dialetare le tsona; ka fa molemong wa lefatshe la gagwe a betla majwe a a motloutlo a mantle a kobamelo.
2Ba pelo pedi. Jaanong ba tla otlwa. Morena o tla phatlakanya dialetare tsa bona, a senya majwe a a motloutlo a bona a kobamelo.
3Ee, jaanong ba tla re: “Ga re na kgosi, gonne ga re a ka ra boifa Morena, mme kgosi e – e ka re thusa eng?”
4Ba buabua fela, ba ikana ka maaka, ba dira dikgolagano; ke ka moo go tlhogang petso jaaka mogau mo meseleng ya tshimo.
5Baagi ba Samaria ba tla boifela namane ya Bethawene, morafe wa yona o tla e hutsafalela; baperesiti ba yona ba roroma ka ntlha ya yona le ka ntlha ya kgalalelo ya yona, gonne e tlositswe mo go yona.
10:15
6Le yona ka yosi e tla isiwa kwa Asiria e le neo e kgosi Jarebe a e fiwang. Eferaime o tla tlhajwa ke ditlhong, Iseraele a tlhajwa ke kgala ka ntlha ya modimo wa seseto wa gagwe.
7Samaria o a nyelediwa, kgosi ya teng e tshwana le sefawa mo metsing. 8Go tla senngwa dithota tsa tirelo ya medimo, e leng mafelo a boleo jwa Iseraele. Mitlwa le ditshetlho di tla tlhoga mo dialetareng tsa bona. Ba tla raya dithaba ba re: “Re khurumetseng!” le dithabana: “Re weleng godimo!”
Luka 23:30
Tshen. 6:16
9“Wena Iseraele, o sa le o leofa go simolola malatsing a Gibea; ba ntse ba eme teng koo. Ntwa e basenyi ba bediwang ka yona, a ga e na go ba wela kwa Gibea?
10Ke tla ba otla ka fa ke ratang ka teng. Merafe e tla phuthwa go tlhabana le bona, mogang ba bediwang ka ntlha ya maleo a mabedi a bona.
11“Eferaime ke kgomo ya moroba e e katisitsweng, e e ratang go photha, mme nna ke tla pega joko mo molaleng o montle wa yona; ke tla golega Eferaime, Juta o tla lema, Jakobe o tla thuba makwete. 12Ijwaleleng tsa tshiamo, lo robe tsa lorato; ikgatheleng tshimo e ntšhwa, ka e le nako ya go batla Morena go fitlhelela a tle a lo rute tshiamo.
Jes. 55:6
13Lo lemile boikepo, lwa roba bokgopo jo bo boitshegang, lwa ja maungo a maaka.
“Gonne ò ne ò ikanya dikoloi tsa ntwa tsa gago, le bontsi jwa diganka tsa gago.
14Ke gona ka moo go tla tsogang modumo wa ntwa mo morafeng wa gago. Dikago tsotlhe tsa phemelo tsa gago di tla thubaganngwa jaaka Salamane a senya Betharebele ka letsatsi la tlhabano; mma-bana o remagantswe mmogo le bana ba gagwe. 15Le lona Baiseraele, Morena o tla lo direla fela jalo ka ntlha ya bosula jo bogolo wa lona. Kgosi ya Iseraele e tla nyelelediwa ruri e sa le phakela.


text:
Kapa Botlhaba
Eastern Cape ke nngwe ya diporofinsi mo Aforika Borwa e e tlholegileng ka ngwaga wa 1994 gape o dikagantswe ke metsana ya MaXhosa ba kwaTranskei [2] le ba ba kwaCiskei[3], ga mmogo le lefelo la Cape Province[4]. Go nnile le dikitsaetsego tsa gore porofinsi e na le makgotlatshekelo a le mane a boleng jo bo rileng (kwa Grahamstown, Port Elizabeth, Bhisho le Mthatha) a a dikaganyeditseng motse wa KwaZulu-Natal o o mo porofinsing e. Ka ntlha ya ditlhabololo tse di neng tsa dirwa mo metseng se se ne sa dira metsana e e nne le molelwane ya diporofinsi ma gareng ga yone.


text:
A Basupi ba ga Jehofa Ba na Le Baebele ya Bone?
Basupi ba ga Jehofa ba dirisitse dithanolo tse dintsi tse di farologaneng fa ba ithuta Baebele. Mme fa Thanolo ya Lefatshe le Lesha ya Dikwalo Tse di Boitshepo e le teng ka dipuo dingwe, re rata go dirisa yone thata ka gonne e na le leina la Modimo, e nepile e bile e a utlwala.
E na le leina la Modimo. Bagatisi bangwe ba Baebele ga ba tlotlomatse Mokwadi wa yone. Ka sekai, thanolo nngwe ya Baebele e na le lenaane la maina a batho ba feta 70 ba ba nnileng le seabe mo go gatisiweng ga yone. Le fa go ntse jalo, yone Baebele eno ga e umake leina la Mokwadi wa yone—Jehofa Modimo—gotlhelele!
Thanolo ya Lefatshe le Lesha yone e buseditse leina la Modimo mo le neng le tlhaga gone mo mekwalong ya ntlhantlha ka makgetlho a ka nna dikete e bile maina a batho ba ba mo komiting e e neng e ranola Baebele eno ga a kwalwa.
E nepile. Ga se dithanolo tsotlhe tse di tlhalosang molaetsa wa Baebele ka tsela e o neng o le ka yone go tswa kwa tshimologong. Ka sekai, thanolo nngwe e ranola Mathaio 7:13 jaana: “Tsenang ka kgoro e tshesane, ka gonne kgoro e e yang kwa diheleng e atlhame e bile tsela e e yang teng e motlhofo.” Le fa go ntse jalo, mokwalo wa ntlhantlha o dirisitse lefoko “tshenyego” e seng “dihele.” Baranodi ba ka tswa ba dirisitse lefoko “dihele” ka gonne ba ne ba dumela gore baikepi ba tla tlhokofadiwa ka bosakhutleng kwa molelong wa dihele. Mme kgopolo eno ga e tswe mo Baebeleng. Ka jalo, Thanolo ya Lefatshe le Lesha e ranola temana eo jaana ka nepo: “Tsenang ka kgoro e tshesane; ka gonne tsela e e isang tshenyegong e atlhame e bile e bulegile.”
E a utlwala. Thanolo e e molemo e tshwanetse e bo e nepile, e utlwala sentle e bile e tlhaloganyesega motlhofo. Ela tlhoko sekai seno. Mo go Baroma 12:11, moaposetoloi wa Mokeresete e bong Paulo o dirisitse mafoko a fa a ranolwa jaaka a ntse a kayang “go bedisa moya.” E re ka mafoko ano a sa utlwale ka Setswana, Thanolo ya Lefatshe le Lesha e ranola temana eno ka tsela e e tlhaloganyesegang motlhofo. Ya re Bakeresete ba tshwanetse go ‘tuka mo moyeng.’
Mo godimo ga gore Thanolo ya Lefatshe le Lesha e dirisa leina la Modimo, e nepile e bile e utlwala sentle, go na le sengwe se e tlhomologileng ka sone: Ga e rekisiwe. Seno se dira gore batho ba le dimilione ba kgone go bala Baebele ka puo ya bone—tota le fa ba ne ba ka se kgone go ithekela Baebele.